Szám: 1- 3/2015.  9. sz. napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2015. február 12-i, rendes ülésére**

**Tárgy:** Döntés intézményvezetői pályázat kiírásáról

**Tisztelt Képviselő-testület!**

A Zalaszentgróti Szociális és Gyermekjóléti Alapszolgáltatási Központ (a továbbiakban: Intézmény) fenntartója a Zalaszentgrót és Környező települések intézményfenntartó Társulása (a továbbiakban: Társulás).

A Társulás Társulási Megállapodásának 10. pontja alapján az intézményvezetői kinevezéséről Zalaszentgrót Város Önkormányzat, mint gesztor önkormányzat Képviselő-testülete dönt a társult önkormányzatok polgármestereinek előzetes egyetértésével. A Társulási Megállapodás 11. pontja rendelkezik arról is, hogy az intézményvezető alkalmazásával kapcsolatos munkáltatói jogokat – így különösen a kinevezés, vezetői megbízás adása – Zalaszentgrót Város Önkormányzat Képviselő-testülete gyakorolja, amelyhez szintén szükséges a társult önkormányzatok polgármesterinek előzetes egyetértése. A Társulási Megállapodás hivatkozott pontja értelmében az intézményvezető alkalmazásával kapcsolatos egyéb munkáltatói jogokat Zalaszentgrót Város polgármestere gyakorolja.

Az Intézmény intézményvezetőjének megbízatása 2015. április 30. napjáig tart.

Az Intézmény jogszabályoknak megfelelő, biztonságos működése érdekében mindenképpen szükséges az intézményvezetői álláshelyre vonatkozóan pályázati kiírás elfogadása és annak alapján a pályázati eljárás lefolytatása.

Az intézményvezetői pályázat kiírására vonatkozó rendelkezéseket az alábbi jogszabályok határozzák meg:

* közalkalmazottak jogállásáról szóló 1992. évi XXXIII. törvény, (a továbbiakban Kjt.)
* a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.)
* 257/2000. (XII.26.) Korm. rendelet a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról;
* 388/2007. ( XII.23.) Korm. rendelet a közalkalmazotti pályázatnak a kormányzati személyügyi igazgatási feladatokat ellátó szerv honlapján történő közzétételére vonatkozó részletes szabályokról.

A fenti jogszabályok alapján a pályázat kiírása kapcsán különösen az alábbiakra kell tekintettel lenni:

* A szociális intézmény, gyermekjóléti é s gyermekvédelmi intézmény intézményvezetője magasabb vezetőnek minősül, így a vezetői megbízás 5 évre adható.
* A pályázati felhívást a kormányzati személyügyi igazgatási feladatokat ellátó szerv internetes oldalán (a továbbiakban: KSZK) közzé kell tenni, a határidőket a KSZK-n történő közzétételtől kell számítani.
* A pályázatok benyújtására a Kjt. 20/A§. (4) bekezdése alapján a KSZK honlapon való közzétételtől számított 15 napnál – munkáltató vezetésére kiírt pályázat esetén 30 napnál – rövidebb nem lehet.
* A pályázati eljárás lefolytatásával összefüggő feladatokat intézményvezető esetén a fenntartó önkormányzat, esetünkben a gesztor önkormányzat jegyzője látja el.
* A pályázati felhívásnak­ ­­- a Kjt. 20/A §.(3) bekezdésében foglaltakon túl tartalmaznia kell a beosztáshoz kapcsolódó esetleges juttatásokat, a jogviszony időtartamát, a pályázat benyújtásának formáját, határidejét és helyét, a pályázat tartalmi követelményeire vonatkozó szabályokat.
* A pályázathoz csatolni szükséges a pályázó nyilatkozatát arról, hogy vele szemben a Gyvt. 15.§ (8) bekezdésében meghatározott kizáró ok nem áll fenn.
* A pályázati eljárásban biztosítani szükséges, hogy a pályázat iránt érdeklődők a pályázatok elkészítéséhez szükséges tájékoztatást megkapják, továbbá, hogy az Intézményt megismerhessék.
* A pályázatokat a jegyző, mint a pályázat előkészítője által esetenként összehívott bizottság véleményezi, amely bizottság tagjai között lennie kell a pályázat előkészítőjének, vagy képviselőjének, valamint – magasabb vezetői megbízás esetén a szakmai érdek-képviseleti szövetség illetőleg egyesület képviselőjének, vagy a szakma illetékes szakmai kollégium tagjának.

A Humán Ügyek Bizottsága a 2015. február 5-i ülésén megtárgyalta és 6/2015. ( II.05.) számú határozatában azzal a kiegészítéssel javasolja Zalaszentgrót Város Önkormányzat Képviselő-testületének a határozati javaslat elfogadását, hogy a pályázati felhívásban előnyként kerüljön feltüntetésre a nyelvtudás.

Kérem a Tisztelt Képviselő-testületet, hogy vitassa meg és fogadja el a következő határozati javaslatot:

**Határozati javaslat:**

Zalaszentgrót Város Önkormányzat Képviselő-testülete a Zalaszentgróti Szociális és Gyermekjóléti Alapszolgáltatási Központ intézményvezetői munkakör betöltésére az alábbi feltételekkel pályázatot ír ki:

A pályázatot meghirdető szerv:

Zalaszentgrót Város Önkormányzata

Meghirdetett munkahely:

Zalaszentgróti Szociális és Gyermekjóléti Alapszolgáltatási Központ-intézményvezető

Képesítés és egyéb feltételek:

* magyar állampolgárság;
* büntetlen előélet;
* 18. életév betöltése;
* Cselekvőképesség;
* felsőfokú iskolai végzettség;
* legalább 5 év felsőfokú végzettséget vagy felsőfokú szakmai képesítést igénylő, a gyermekvédelem, a szociális ellátás területén betöltött munkakörben szerzett szakmai gyakorlat;

Juttatások (Ft) illetmény, pótlék, egyéb:

A megbízás 2015. május 01. napjától 2020. április 30. napjáig tart.

Bér- és egyéb juttatások a Kjt. szerint.

A pályázathoz csatolandó:

* részletes, a szakmai tevékenységet bemutató önéletrajz;
* az intézmény vezetésére vonatkozó programot a szakmai helyzetelemzésre épülő fejlesztési elképzelésekkel;
* 90 napnál nem régebbi hatósági erkölcsi bizonyítvány arról, hogy büntetlen előéletű;
* személyi azonosságát igazoló érvényes okmány másolata;
* munkakör betöltéséhez szükséges legmagasabb iskolai végzettséget igazoló okirat másolata;
* a munkakör betöltéséhez szükséges szakmai tapasztalatot igazoló dokumentum másolata;
* nyilatkozat arról, hogy pályázati anyagában foglalt személyes adatainak pályázati eljárással összefüggésben szükséges kezeléséhez hozzájárul;
* nyilatkozat arról, hogy a pályázati anyagot az elbírálásában részt vevők megismerhessék;
* nyilatkozat arról, hogy a pályázó nyertes pályázat esetén vagyonnyilatkozat-tételi eljárás lefolytatását vállalja;
* nyilatkozat arról, hogy a pályázóval szemben a gyermekek védelméről és a gyámügyi igazgatásról szóló 1997.évi XXXI. törvény 15.§ (8) bekezdésében meghatározott kizáró ok nem áll fenn;
* nyilatkozat arról, hogy a pályázatának zárt ülésen való tárgyalását kéri-e?.

A Képviselő-testület a pályázatok véleményezésére – a jogszabályban meghatározott szervezetek képviselőivel kiegészítve - a Humán Ügyek Bizottságát kéri fel.

A pályázati felhívást a helyben szokásos módon és a honlapon közzé kell tenni.

A pályázatok benyújtására papír alapon van lehetőség, a pályázat benyújtásának módjai: postai úton vagy személyesen az alábbi címre: 8790, Zalaszentgrót Dózsa Gy u. 1.

A képviselő-testület felkéri a jegyzőt, hogy a pályázati eljárással kapcsolatos feladatokat végezze el.

Határidő: azonnal, 2015. április 30.

Felelős: Dr. Simon Beáta jegyző

Zalaszentgrót, 2015. február 2.

Baracskai József

polgármester

A határozati javaslatban foglaltak a

törvényességi előírásoknak megfelelnek.

Dr. Simon Beáta

jegyző