**Szám:** 1-3/2015. 4. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testülete

2015. február 12-i rendes ülésére

**Tárgy:** Zalaszentgrót Város Önkormányzata 2015. évi költségvetési rendeletének elfogadása

**Tisztelt Képviselő-testület!**

A 2011. évi CXCV. törvény (a továbbiakban: Áht.) 24. § (2) bekezdése alapján a jegyző által előkészített rendelettervezetet a polgármester nyújtja be a képviselő-testület felé, a jelenlegi napirend tárgyalásával ennek a törvényi kötelezettségnek teszek eleget.

Az Áht. egyik elmúlt évi módosítását követően nincs az önkormányzatoknak költségvetési koncepció készítésére vonatkozó kötelezettségük, így a 2015. évi költségvetés tervezéséről jelen előterjesztésben tájékoztatom részletesen a képviselő-testületet.

2014. december 15-én elfogadásra került a Magyarország 2015. évi központi költségvetéséről szóló 2014. évi C. törvény, ennek alapján és a novemberi mutatószám felmérésben jelzett ellátotti mutatókkal pontosítható volt az önkormányzatra vonatkozó állami támogatás összege. Az „elvárt bevétel” 2014. évről 2015. évre 42.400 eFt-ról 44.358 eFt-ra nőtt, mivel a számított bevétel a 2013. évi iparűzési adóalap 0,5 %-áról 0,55 %-ára emelkedett, melyet az egy lakosra jutó adóerő-képesség szerint tovább differenciáltak. Az „elvárt bevétel” növekedése ellenére az állami támogatás az előző évhez képest 2015. évre 12.112 eFt-tal, 363.849 eFt-ra emelkedett.

A központi költségvetésből származó bevételek részben jelentettek többletet, mivel az óvodai neveléshez nyújtott bértámogatás kiadási oldala 2015. szeptemberében többletkiadással együtt jelentkezik. Az óvoda működtetéséhez nyújtott támogatás mértéke 25 %-kal emelkedett, amit tovább növel – az intézmény előzetes prognózisa alapján – a gyereklétszám 9 fővel történő emelkedése, ezek összességében 3.654 eFt növekményt idéztek elő. A gyermekétkeztetéshez kapcsolódó állami hozzájárulás mértéke közel 7 millió forinttal emelkedett, ami csökkenti az önkormányzat 2014. évi közel 10 millió forintos étkezéshez történő hozzájárulását. A szociális területen minimális elmozdulás történt az állami támogatás fajlagos összegében, ezért a Zalaszentgrót és Környező települések Intézményfenntartó Társulásban résztvevő önkormányzatoknak az idei évben 2.540 eFt hozzájárulást kell adniuk a Szociális és Gyermekjóléti Alapszolgáltatási Központ működéséhez, amit Zalaszentgrót Város Önkormányzata további karbantartási kerettel is kiegészít.

A települési önkormányzatok szociális, gyermekjóléti és gyermekétkeztetési feladatainak támogatásánál új jogcím a „Települési önkormányzatok szociális támogatása, amelyet azok az önkormányzatok kapnak, ahol az 1 főre jutó adóerőképesség 32 ezer Ft alatt van, ugyanakkor megszűnt a „Hozzájárulás a pénzbeli szociális ellátásokhoz” jogcím, mivel az idei év márciusától a szociális rendszer teljesen átalakul. Az aktív korúak szociális ellátása a járási hivatalokhoz kerül, a lakhatási támogatások az önkormányzatnál maradnak, ezek után a központi költségvetésből igényelhető 90 %-os támogatás fokozatosan megszűnik, ez még kiegészül az egyéb települési szociális ellátásokkal, amelyek forrását az önkormányzati költségvetésből kell biztosítani.

Az önkormányzati saját bevételek – a helyi adókat leszámítva – a tavalyi szinten kerültek betervezésre, mivel a képviselő-testület az egyes díjak tételeit változatlanul hagyta. A helyi adók esetében csökkenésről lehet számot adni, mivel a 2014. tervhez képest 9 millió Ft-tal kevesebb bevételi előirányzatot tartalmaz a 2015. évi költségvetés. Ez a csökkenés az iparűzési adó esetében várható a rendelkezésre álló adatok alapján. 2014. évben a 210 eFt tervezett iparűzési adóval szemben 207 eFt realizálódott, évközben egy jelentős adóösszeget befizető gazdasági társaság székhelye Zalaszentgróton megszűnt, ugyanakkor az adóból származó kintlévőség is közel 2.000 eFt-tal emelkedett.

Átvett pénzeszközök esetében az előző évhez képest növekedést tartalmaz a költségvetés, mivel az előző évben megvalósított pályázatokhoz /Hivatali szervezetfejlesztéshez kapcsolódó ÁROP, Fenntartható térségi modellprogramok megalapozása a Nyugat-dunántúli régióban MVH/ kapcsolódó bevételek egy része a pénzügyi elszámolást követően csak az idei évben realizálódik. Az idei év költségvetésére pozitívan hat az Egészségügyi Központ által elnyert TÁMOP pályázat, mert ez az idei évben az intézmény számára 36.951 eFt többletbevételt biztosít, ugyanakkor az önkormányzati finanszírozást a 2014. évi 23.646 eFt összegű finanszírozással szemben 5.866 eFt-ra csökkenti.

2015. évben is nagy szerepet kap az önkormányzat és a város életében is a közmunka program, amelynek révén az előző évben is eszközökhöz jutott az önkormányzat, a saját termény eladása pedig közel 1 millió Ft többletbevételt hozott az önkormányzatnak. A jelenlegi tervezetben a 2014. évről áthúzódó közmunka-projektek bevételei, kiadásai szerepelnek, a 2015. évi közmunka-programok az év folyamán kerülnek beépítésre a rendelet-módosítások során.

A jelenlegi központi támogatás rendszerében a feladatfinanszírozás olyan mértékű és jellegű, hogy abból fejlesztés nem valósítható meg, ezért a fejlesztési lehetőségek bővítése érdekében a kommunális és az építményadóból származó és a nem lakáscélú helyiségek bérleti díjából származó bevételeket a fejlesztési kiadások forrásául terveztük be. A 10/2014. (II.19.) BM rendelet alapján az adósságkonszolidációban nem részesült önkormányzatok támogatása jelentős fejlesztési forrást jelentene a városnak, de sajnos a 2015. évi központi költségvetési törvény támogatási keretet nem biztosít rá.

A kiadások tervezésére a jogszabályok és a lehetőségek figyelembevételével került sor. A 2014. évi C. törvény előírásai alapján a köztisztviselői illetményalap mértéke az idei évre sem változott, a közalkalmazotti bértábla szintén nem tartalmaz elmozdulást az előző évhez képest. Az óvodapedagógusok esetében a 2014. szeptemberétől megvalósult bérfejlesztés egész évre vonatkoztatva került betervezésre, valamint az idén szeptembertől esedékes bérfejlesztéshez szükséges bértömeg is biztosított. Az intézményeknél betervezésre került a közalkalmazottak jogállásáról szóló 1992. évi XXXIII. törvény (a továbbiakban: Kjt.) 77. § (1) bekezdése alapján képezhető érdekeltségi alap, minden intézmény költségvetése tartalmazza az érintett dolgozók bérének minimálbérre történő kiegészítését, a fizetési fokozatokban való soros lépéseket, illetve a havi 5.000 Ft összegű étkezési utalvány fedezetét a munkaadót terhelő járulékokkal együtt, valamint a 2014. évi C. törvény alapján évi 12 eFt-ot személyenként a bankkártya költségek fedezetére. Az idei költségvetés is tartalmaz az intézményvezetők számára jutalomkeretet.

A működtetést szolgáló dologi kiadások előző évi szinten kerültek betervezésre. Az intézmények esetében a Zalaszentgróti Gazdasági Ellátó Szervezet (a továbbiakban: GESZ) költségvetése tartalmaz fedezetet a karbantartásokhoz szükséges anyagbeszerzésekre. Az idei évben a karbantartási célok meghatározása az egyre bővülő közmunka-programra épül, mivel ennek racionális szervezésével az önkormányzat a feladatok megoldása mellett jelentős saját forrást is megtakarít. A Gazdasági és Városfejlesztési Bizottság által – intézményi igények alapján – meghatározott karbantartások idei kiadási összege az előző évinek közel a kétszerese, azaz 50 millió Ft, amely két ütemben valósul meg, amennyiben az önkormányzati költségvetés lehetővé teszi. A karbantartások megvalósításánál fontos szerep jut a GESZ-nek, illetve a közfoglalkoztatásnak, hiszen számos feladat elvégzése is közfoglalkoztatottakkal tervezett megvalósítani. Fontos elvárás az intézmények vezetőitől a feladatfinanszírozás szabályainak betartása, melynek folyamatos kontrollját a GESZ biztosítja. A közfoglalkoztatás 2015. évi tervezése még csak folyamatban van, azonban a központi finanszírozás célja ezen foglalkoztatási forma folyamatos bővítése, mely jó irányítás mellett sok hasznos eredményt nyújt a város számára.

A részönkormányzatok keretének meghatározása továbbra is a 4.500Ft/év/fő fejkvóta alapján került meghatározásra, de kiegészült 5.080 eFt keretösszegű központi fejlesztési céltartalékkal. Ezen központi alapra került betervezésre a mezőgazdasági utak karbantartása közmunka mintaprogram, amelynél tervezett lakossági hozzájárulás bevezetése is, mely többpilléres finanszírozással növelhető a karbantartott részönkormányzati utak nagysága.

A szociális ellátások előirányzatának tervezéséhez az idei évben nagyon kevés tapasztalati adat áll rendelkezésre, mivel új szociális rendeletet fogad el a képviselő-testület a települési támogatásokra vonatkozóan, amelynek a működését illetve a szociális kiadások nagyságrendjét csak a gyakorlati megvalósítás során lehet értékelni.

Továbbra is támogatja az önkormányzat a civil szervezetek működését, a sport és egyéb szervezetek támogatása a Humán Ügyrendi Bizottság döntése alapján szerepel a rendelet-tervezetben.

Az önkormányzat 100 %-ban tulajdonosa a Szentgróti Víz és Fürdő Kft-nek, a gazdasági társaság támogatási igénye a devizában felvett hitele miatt 15.500 eFt-ról 18.252 eFt-ra nőtt, ezzel további terhet ró az idei évben az önkormányzatra.

Fejlesztések esetében prioritást élvez a műfüves pálya megvalósítása, mivel pályázat keretében valósul meg. A nagyobb léptékű fejlesztéseknek alapja a tervezés, ezért a jelenlegi tervezet a városi sportcsarnok felújítására, csapadékvíz elvezetésre, a Május 1. utcában telkek, a Csányi iskola előtt parkoló kialakítására tartalmaz tervezési díjakat. A beruházásokon, felújításokon kívül a tervezet tartalmaz 37.000 eFt összegű céltartalékot is, amely a benyújtásra kerülő pályázatok önrészének biztosítására használható fel. A fejlesztésekre vonatkozó tervezet a Gazdasági és Városfejlesztési Bizottság döntése alapján került összeállításra.

**Tisztelt Képviselő-testület!**

A jelenlegi rendelet-tervezet nem tartalmaz forráshiányt, a költségvetési bevételek és kiadások negatív egyenlege a 2014. évi pénzmaradvány teljes összegének bevonásával finanszírozható, tehát hitel felvétele nem indokolt. A jelenlegi tervezet nem foglalkozik azzal a ténnyel, hogy 2015. július 1-jétől a közétkeztetés területén a jelenlegi vállalkozó helyett új vállalkozó fogja a feladatot ellátni, mivel ennek költségvetésre gyakorolt hatása nem ismert. Ugyancsak nem tartalmazza a tervezet a mezei őrszolgálat felállításával kapcsolatos kiadási tételeket. Zalaszentgrót Város Önkormányzatának Képviselő-testülete az elmúlt évben már több alkalommal tárgyalt a mezei őrszolgálat esetleges felállításáról. A mezei őrszolgálat felállítása és későbbi működtetése az előre láthatóan szükséges jelentős önkormányzati költségvetést terhelő többlet-finanszírozási igény, valamint a lakosság általi támogatottság hiánya miatt nem került betervezésre a 2015. évi költségvetésbe.

Új adók módjára behajtható köztartozásnak minősülő mezőőri járulék bevezetése és annak a kötelezettek általi teljesítésének gyakorlati tapasztalatából kiindulva megállapítható, hogy előre láthatóan az önkormányzatnak jelentős mértékű saját erőt kellene ráfordítania a mezei őrszolgálat felállítására és fenntartására. Ezen negatív körülményt befolyásolja, hogy a 2015. január elején megtartott lakossági fórumokon elhangzott vélemények összességében a mezei őrszolgálat szükségességét és várható eredményességét jelentősen kétségbe vonta, illetve a már meglévő polgárőrségek támogatásának indokoltságát igazolta, amit a tervezet már 600 eFt összegben tartalmaz is. A mezei őrszolgálat kérdésköre egyébként több környező településen is vizsgálat tárgyát képezi, így felmerülhet a közös feladat-ellátás lehetősége, melynek eredményeiről tájékoztatom Önöket.

**Tisztelt Képviselő-testület!**

A költségvetési rendelet-tervezet elkészítése során az érintettekkel folyamatos egyeztetés folyt, ezen kívül az államháztartásról szóló törvény végrehajtásáról szóló 368/2011. (XII. 31.) Korm. rendelet 27. § (1) bekezdése előírja a költségvetési rendelettervezet egyeztetését a költségvetési szervek vezetőivel, szintén egyeztetést ír elő a Kjt. 6. § (3) bekezdése a szakszervezetekkel, valamint a gazdasági kamarákról szóló 1999. évi CXXI. törvény a gazdasági kamarával. Az egyeztetések folynak, a képviselő-testületi ülésen történik róla tájékoztatás.

Az önkormányzat bizottságai megtárgyalják a 2015. évi költségvetési rendelettervezetet, a Gazdasági és Városfejlesztési Bizottság a 2/2015.(II.09.) számú határozatával, a Humán Ügyek Bizottsága a 5/2015.(II.05) számú határozatával a képviselő-testületnek elfogadásra javasolja.

A Szociális Bizottság a költségvetési rendelet-tervezetet 2015. 02. 09-i ülésén tárgyalja, véleményét a bizottság elnöke szóban ismerteti

A Pénzügyi és Ügyrendi Bizottság az államháztartásról szóló törvény végrehajtási rendeletének 27. § (2) bekezdése alapján az önkormányzat 2015. évi költségvetési rendeletét a mellékleteivel, részletes anyagával együtt a 2015. február 9-i ülésen áttekinti, a kialakított véleményét a képviselő-testület ülésén az elnök ismerteti.

Kérem a Tisztelt Képviselő-testületet, hogy az előterjesztést – 1-4. számú mellékleteivel együtt – megtárgyalni, majd Zalaszentgrót Város Önkormányzata Képviselő-testületének az önkormányzat 2015. évi költségvetéséről szóló rendeletét megalkotni szíveskedjen.

**Zalaszentgrót**, 2015. február 08.

|  |  |
| --- | --- |
|  | **Baracskai József**  **polgármester** |

Az előterjesztés a törvényességi előírásoknak megfelel.

**Dr. Simon Beáta**

jegyző