Szám: 1-3/2015. 16. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testület

2015. február 12-i rendes ülésére

**Tárgy:** A strandfürdő területén található büfék bérbeadása

**Tisztelt Képviselő-testület!**

A Zalaszentgrót Város Önkormányzatának tulajdonát képező, Zalaszentgrót 010311/32 hrsz.-ú strandfürdő területén található büfék üzemeltetését Gájer Alíz egyéni vállalkozó (8790 Zalaszentgrót, Bocskai u. 12/a.) végzi a Szentgróti Víz és Fürdő Kereskedelmi és Szolgáltató Kft.-vel (8790 Zalaszentgrót, Dózsa Gy. u. 1.) 2012. február 24-én megkötött bérleti szerződés alapján. A szerződés 2012. április 22. napjától kezdődően öt éves időtartamra szól. A szerződés értelmében a bérleti díjat a Bérlő hat havi részletben köteles megfizetni: az első részletet minden év május 1. napjáig, a fennmaradó hányadot 5 részletben (június-október hónapokban) minden tárgyhó 5. napjáig. A Bérlő vállalta a közüzemi díjak megfizetését az almérőkön mért fogyasztás alapján, számla ellenében, a kézhezvételtől számított 8 napon belül.

A bérleti díjra és a közüzemi számla megfizetésére előírt határidő 2014. október 23. napján lejárt. 2014. évben a vállalkozónak 3.096.569 Ft nagyságrendű tartozása állt fenn a büféket bérbeadó Szentgróti Víz- és Fürdő Kft.-vel szemben, amelynek teljesítése a vállalkozó részéről mindezidáig elmaradt. A Kft. ügyvezetője 2014. július 14-én, azt követően 2014. december 5-én fizetési felszólítást bocsátott ki a vállalkozó részére, aki a tartozást elismerte és részletfizetési kedvezményt kért.

2015. január 6-án az ügyvezető részletfizetési lehetőségről szóló értesítést küldött meg a vállalkozónak, mely az alábbiakat tartalmazta:

- a vállalkozó köteles a fennálló tartozásból 2015. január 14-ig 1.200.000, Ft összeget megfizetni;

- a fennmaradó 1.896.569, Ft-t illetően a vállalkozó részletfizetési kedvezményben részesül, miszerint a fennmaradó összeget 6 havi részletben 2015. július 17-ig köteles megfizetni;

- az ügyvezető felhívta a vállalkozó figyelmét arra, hogy a hátralék határidőben történő rendezésének elmaradása esetén intézkedni fog a szerződés azonnali hatályú felmondásáról és a tartozás fizetési meghagyásos eljárás útján való érvényesítéséről.

Gájer Alíz 2015. január 15-i válaszlevelében arról tájékoztatott, hogy havi 50.000 Ft törlesztés vállalására képes, amely a Kft. részéről elfogadhatatlan. Mindazonáltal 2015. évben a vállalkozó megkezdte a pénztartozás törlesztését, melynek során mindezidáig 50.000 Ft összeget fizetett meg a Kft. részére.

A Polgári Törvénykönyvről szóló 2013. évi V. törvény (a továbbiakban: Ptk.) 6:47. § (1) bekezdése szerint *„pénztartozás után – ha e törvény eltérően nem rendelkezik – kamat jár”.* Ennek értelmében a vállalkozó a Ptk. 6:48. §-ában meghatározott késedelmi kamat fizetésére köteles, amely a szóban forgó bérleti szerződés 5. pontjában is rögzítésre került. Mindazonáltal a vállalkozóval szemben késedelmi kamat felszámítására nem került sor.

A bérleti szerződés 13. pontja kimondja, hogy a Bérbeadó azonnali hatállyal felmondhatja a szerződést, ha a Bérlő a fizetési határidőre nem teljesíti fizetési kötelezettségét Bérbeadóval szemben. Erre tekintettel javaslom, hogy a Szentgróti Víz- és Fürdő Kft. ügyvezetője kezdeményezze a szerződés azonnali hatállyal történő felmondását.

A büfék üzemeltetése a fürdő nyitvatartási ideje alatt elengedhetetlen, ezért gondoskodni kell a büfék újbóli megpályáztatásáról az önkormányzat vagyonáról és a vagyongazdálkodás szabályairól szóló 8/2013. (III. 28.)számú rendeletében szabályozott pályázati eljárásra vonatkozó szabályok figyelembevételével.

Tájékoztatom a Tisztelt Képviselő-testületet, hogy 2007.04.26-án a büfék bérleti jogának 39.893.191 Ft összegű visszavásárlására a Szentgróti Víz- és Fürdő Kft. svájci frank alapú hitelt vett fel a Raiffeisen Banktól 261.732 CHF összegben, 152,42 Ft-os árfolyamon Zalaszentgrót Város Önkormányzata, mint az egyszemélyes Kft. alapítója, a gazdasági társaság legfőbb szerve készfizető kezességvállalásával.

Eddig letörlesztésre került 182.380 CHF (39.959.044 Ft) tőketartozás.

A jelenleg fennálló tartozás 79.342 CHF, ami 2014. december 31-i árfolyamon 20.775.703 Ft.

2015. évben a hiteltörlesztési előírás negyedévente 7.930 CHF, összesen 31.720 CHF, jelenlegi árfolyamon 9.349.787 Ft. A kamatütemezési előírás 2.187 CHF (644.640 Ft), de ez kevesebb is lehet az előző évhez hasonlóan.

Zalaszentgrót Város Önkormányzatának 2015. évi Költségvetésébe 18.252 e Ft működésre átadott pénzeszköz került betervezésre.

A Gazdasági és Városfejlesztési Bizottság az előterjesztést a 2015. február 5-i ülésén megtárgyalta, az 1/2015. (II. 5.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

1. Zalaszentgrót Város Önkormányzatának Képviselő-testülete egyetért azzal, hogy a Szentgróti Víz- és Fürdő Kft. ügyvezetője kezdeményezze a Zalaszentgróti Járási Földhivatalnál 010311/32 hrsz. alatt nyilvántartott strandfürdő területén lévő büfék Gájer Alíz (8790 Zalaszentgrót, Bocskai u. 12/a.) részére történő bérbe adása tárgyában 2012. február 24-én megkötött bérleti szerződés azonnali hatállyal történő felmondását.
2. A Képviselő-testület úgy dönt, hogy a Zalaszentgróti Járási Földhivatalnál 010311/32 hrsz. alatt nyilvántartott strandfürdő területén lévő büfék bérbe adására nyílt pályázatot ír ki az önkormányzat vagyonáról és a vagyongazdálkodás szabályairól szóló 8/2013. (III. 28.) számú önkormányzati rendeletben szabályozott pályázati eljárásra vonatkozó szabályok figyelembevételével. A pályázat meghirdetése a helyi televízióban és újságban, valamint a város honlapján történik.

A Képviselő-testület felhatalmazza a polgármestert a nyílt pályázati eljárás lefolytatására, valamint a további szükséges intézkedések megtételére.

**Határidő:** 2015. március 31.

**Felelős:** Baracskai József polgármester

**Zalaszentgrót**, 2015. január 28.

/Baracskai József/

polgármester

A határozati javaslat a törvényességi

előírásnak megfelel

dr. Simon Beáta

jegyző