Szám: 1-3/2015.

7. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2015. február 12-i, rendes ülésére

**Tárgy:** Az önkormányzat köztemető fenntartási feladatának ellátása

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 2. pontja a települési önkormányzatok számára kötelező feladatként jelöli meg a köztemetők kialakítását és fenntartását.

A temetőkről és a temetkezésről szóló 1999. évi XLIII. törvény (a továbbiakban: Ttv.) értelmében az önkormányzat tulajdonában lévő temetők köztemetőnek minősülnek, amelyek fenntartója a települési önkormányzat.

Zalaszentgrót Város Önkormányzat Képviselő-testülete a 2014. november 27-i testületi ülésén új, komplex rendeletet alkotott a temetőkre és temetkezésre vonatkozó szabályokról, felváltva a szóban forgó tárgykörben addig hatályos 14/2000. (IX. 28.) számú rendeletét. A 2015. január 1. napjától hatályos új rendeletbe – aktualizált tartalommal – beépítésre kerültek a 14/2000. (IX. 28.) számú rendelet mellékletét képező temetőszabályzat előírásai, a jogalkalmazás és értelmezés megkönnyítéseként.

A temetőkről és a temetkezésről szóló 26/2014. (XI. 28.) számú önkormányzati rendelet (a továbbiakban: temetőrendelet) 1. § (3) bekezdés 1. pontja szerint az alábbi köztemetők működnek Zalaszentgrót Város közigazgatási területén:

1. Türjei úti köztemető (010036 hrsz., 010024/51. hrsz.);
2. Bocskai úti köztemető (010170 hrsz.);
3. Aranyodi köztemető (010253/1 hrsz.);
4. Csáfordi köztemető (5321 hrsz.);
5. Tüskeszentpéteri köztemető (010023 hrsz.);
6. Zalakoppányi köztemető (4741 hrsz.);
7. Zalaudvarnoki köztemető (40043/17 hrsz.).

A Ttv. a települési önkormányzatok köztemetőkkel kapcsolatos feladatait a Mötv.-nél részletesebben határozza meg, nem csak a köztemető fenntartását, hanem annak üzemeltetését is előírja. A Ttv. az ellátandó két feladat összességét kegyeleti közszolgáltatásként határozza meg. A temetőrendelet 2. § (1) bekezdése értelmében az önkormányzat a köztemetők fenntartásáról saját maga, üzemeltetéséről saját maga vagy szerződés alapján valamely gazdálkodó szervezet útján köteles gondoskodni.

A Ttv. 13. § (1) bekezdése a temetőfenntartó feladatkörét a temető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint a közcélú zöldfelületek karbantartásában, szükség szerinti felújításában és gondozásában határozza meg. Míg tehát a temető fenntartása a temető, mint létesítmény (illetve az ahhoz kapcsolódó infrastruktúra) biztosítását jelenti, addig az üzemeltetés a temető használatával függ össze, a gondnoki, temetőigazgatási feladatok ellátását foglalja magába.

Az önkormányzatnak, mint a köztemetők tulajdonosának a Ttv. által előírt feladatai az alábbiak:

* a köztemetők tárgyi és infrastrukturális létesítményeinek, zöldfelületeinek, valamint sírhelytábláinak megépítése, illetőleg kialakítása;
* a köztemetők kegyeleti méltóságának őrzése;
* a gépjárművel járható temetőhöz vezető út, a sírhelytáblákat összefogó úthálózat, ravatalozó, a halottak ideiglenes elhelyezésére szolgáló tároló és hűtő, a temető bekerítése vagy élősövénnyel való lehatárolása, vízvételi lehetőség, illemhely, az utak sorfásítása, valamint hulladéktároló biztosítása;
* a temetési hely, illetőleg az újraváltás díjának, - a temetkezési szolgáltatók kivételével a temetőben vállalkozásszerűen munkát végzők által fizetendő - temetőfenntartási hozzájárulás díjának, - a temetői létesítmények, illetve az üzemeltető által biztosított szolgáltatások igénybevételéért - a temetkezési szolgáltatók által fizetendő díjnak, valamint a temetőbe való behajtás díjának megállapítása;
* gondoskodás a köztemetők fenntartásáról, továbbá üzemeltetéséről. E feladatait saját maga, illetve - szerződés alapján - [gazdálkodó szervezet](http://www.opten.hu/loadpage.php?dest=OISZ&twhich=302217#sid256) útján is elláthatja.

Következésképpen a temető üzemeltetése fő szabályként a tulajdonos feladata. A temető üzemeltetés a Ttv. alapján az alábbi feladatok ellátására terjed ki, amelynek értelmében az üzemeltető:

* meghatározza a temetkezési szolgáltatás, illetőleg a temetőben végzett egyéb vállalkozási tevékenységek ellátásának temetői rendjét;
* biztosítja az eltemetés feltételeit, ideértve a temetési helyre való első temetést megelőzően a sírhely kiásásáról való gondoskodást;
* megállapítja a temetőlátogatók kegyeletgyakorlásának feltételeit, a nyitvatartási időt;
* biztosítja a ravatalozó, boncolóhelyiség-csoport és ezek technikai berendezései, tárolók és hűtők, valamint a temető egyéb közcélú létesítményei (infrastruktúra) karbantartását, és működteti azokat;
* gondoskodik a temetőbe kiszállított elhunytak átvételéről, és biztosítja a temető nyitását, zárását;
* megőrzi a nyilvántartó könyveket;
* tájékoztatja a temetőlátogatókat;
* kijelöli a temetési helyeket;
* elvégzi a temető és létesítményeinek tisztán tartását, az utak karbantartását, síkosságmentesítését és a hóeltakarítást;
* összegyűjti és elszállítja a hulladékot;
* gondoskodik a temető rendjének betartásáról és betartatásáról;
* összehangolja a temetői létesítmények, így különösen a ravatalozó használatával kapcsolatos temetkezési szolgáltatói tevékenységeket, szervezési intézkedésekkel elősegíti a temetés és az urnaelhelyezés zökkenőmentes lefolytatását;
* gondoskodik az ügyfélfogadásról.

Vannak bizonyos, a temetőlátogató közönség tájékoztatását szolgáló adminisztratív feladatok, amelyek a fenntartó és az üzemeltető személyének elkülönülése esetében megoszlanak. Így a temetőkről és temetkezésről szóló 1999. évi XLIII. törvény végrehajtásáról szóló 145/1999. (X. 1.) Korm. rendelet (a továbbiakban: Vhr.) 17. §-a szerint a fenntartónak a temetőről térképet (vázrajzot) kell készíteni, amelyen fel kell tüntetni, hogy mely sírhelytáblák, sorok milyen temetési helyek céljára vannak fenntartva. A temető részletes térképét annak bejáratánál ki kell függeszteni és a változásokkal legalább évenként ki kell egészíteni. A Ttv. 18. § (1) bekezdése szerint az üzemeltető – időrend szerint – köteles nyilvántartást (nyilvántartó könyv, illetőleg sírbolt könyv) vezetni a temetési helyekről, befogadó nyilatkozat alapján az elhunytak más temetőbe, temetkezési emlékhelyre történő elhelyezéséről, valamint temetőn, temetkezési emlékhelyen kívüli urnaelhelyezésről. A Vhr. 41. §-a alapján az üzemeltető a sírbolt könyv és a nyilvántartó könyv adatait elektronikus adathordozón is tárolhatja, azonban elektronikus nyilvántartás esetén hiteles biztonsági másolat készítése vagy párhuzamos manuális nyilvántartás vezetése is szükséges.

A fentiekre tekintettel a pontos nyilvántartás érdekében városunkban célszerű lenne a digitális temetőnyilvántartás elkészíttetése. A 2015. évi költségvetés tervezése során a temetőnyilvántartó szoftver megvásárlására 2.164.000 Ft lett elkülönítve.

A köztemetők fenntartásával és üzemeltetésével összefüggő – fentiekben ismertetett –feladatokat az önkormányzat kegyeleti közszolgáltatási szerződés útján is elláthatja olyan gazdálkodó szervezeten keresztül, amely megfelel a Vhr.-ben meghatározott feltételeknek, szakmai követelményeknek. Eszerint temetőüzemeltetést az a Ptk. szerinti vállalkozás láthat el, amelynek vezetője vagy határozatlan idejű foglalkoztatási jogviszonyban álló alkalmazottja

1. kertészeti, parkgondozó, illetőleg kertépítő szakképesítéssel, vagy
2. középfokú kertészeti, parkgondozó, illetőleg kertépítő végzettséggel, illetve felsőfokú intézményben ilyen szaktárgyból vizsgával rendelkezik.

Emellett az üzemeltető is köteles a temetkezési szolgáltatókat terhelő díjakat megfizetni, és a könyvelésében elkülönítetten szerepeltetni, ha az üzemeltetés mellett temetkezési szolgáltató tevékenységet is végez. Az üzemeltető köteles továbbá az üzemeltetés, illetőleg a temetkezési szolgáltatás költségeinek megosztására az önkormányzat által elfogadott számviteli szabályzatot alkalmazni, valamint az üzemeltetéssel összefüggő bevételeiről és kiadásairól az önkormányzatot évente tájékoztatni.

Zalaszentgrót Város Önkormányzata 2000. december 29-én kegyeleti közszolgáltatási szerződést kötött a PASSIÓ Szolgáltató és Gazdálkodó Betéti Társasággal (8790 Zalaszentgrót, Korona köz 4.), mely 2001. január 1. - 2013. december 31. között volt érvényben. Ennek ellenére vannak olyan üzemeltetési feladatok, amelyeket a Türjei úti köztemetőben továbbra is elvégez, mint a sírásás; a ravatalozók, tárolók és hűtők működtetése (amelyek javíttatását önköltségen az önkormányzat végzi); a temetőbe kiszállított elhunytak átvétele; nyilvántartás vezetése; temetési helyek kijelölése; ügyfélfogadás; valamint a temetőfenntartási hozzájárulás beszedése.

Ugyanakkor az egyes részönkormányzatok területén lévő köztemetők fenntartása már 2011. évtől kezdve fokozatosan a részönkormányzatok hatáskörébe került, ezzel egyidejűleg a PASSIÓ Bt. részére fizetendő szolgáltatási díj is arányosan csökkent.

2014. évben az önkormányzat valamennyi köztemető tekintetében saját hatáskörben, a szükséges személyi, tárgyi, pénzügyi feltételek biztosításával végezte mind a fenntartással, mind pedig az üzemeltetéssel kapcsolatos feladatok ellátását az előzőekben kifejtettek kivételével. A 2014. évi Közfoglalkoztatási KISTÉRSÉGI STARTMUNKA MINTA/ mintaprogramra épülő közfoglalkoztatási program keretében valósult meg a köztemetők területén található utak karbantartása, a kaszálás, a temetőn belül elszórt hulladékok összegyűjtése, az elhagyott, veszélyessé vált sírok gondozása, valamint a szükséges fa- és cserjekivágás.

A 2015. évi közfoglalkoztatási program tárgyában benyújtott kérelmekben feltüntetésre került, hogy az idei évben a közmunkaprogram keretében meghatározott feladatok megvalósítását kívánja eszközölni az önkormányzat a Türjei úti köztemetőben: a mozgáskorlátozottak számára is elérhető nyilvános vizesblokk létesítését, a gyalogösvények szegéllyel való ellátását, térkővel burkolt parkoló megépítését, a hulladéktároló konténerek térkövezését és körbekerítését, az elhanyagolt zöldfelület rendbetételét, növénytelepítést, továbbá tuskók eltávolítását.

A következő évekre vonatkozóan determinált az a szükségszerűség, hogy a temetőfenntartás nagyobb költségvetési finanszírozást igényel, minthogy a Türjei úti köztemetőben a hely szűkösségének problematikája lépett fel. Ennek megoldásaként a T. Képviselő-testület az új temetőrendelet elfogadásával jóváhagyta a meglévő 010036 hrsz.-ú temetőnek az önkormányzat kizárólagos tulajdonában lévő, a Zalaszentgróti Járási Földhivatalnál 010024/51. hrsz. alatt nyilvántartott földterülettel való kibővítését. Ugyanis a meglévő temető bővítésére szánt területet (Zalaszentgrót, 010024/51. hrsz.) a helyi építési szabályzatról szóló 24/2014. (IX. 12.) önkormányzati rendeletünk jelölte ki a 145/1999. (X. 1.) Korm. rendelet 1. § (2) bekezdésének megfelelően.

Következésképpen a központi temető bővítésének tényleges megvalósításáról haladéktalanul gondoskodni szükséges, amely maga után vonja elsősorban a temetőn belüli úthálózat kialakításának, a vízvételi helyek létesítésének, valamint a sorfásításnak a költségeit.

Mindazonáltal a személyi-szakmai feltételeknek való megfelelés érdekében szükséges volna egy temetőgondnok alkalmazása. Kegyeleti közszolgáltatási szerződés megkötése nélkül az üzemeltetési feladatokat a jövőben az önkormányzat látná el a Zalaszentgróti Közös Önkormányzati Hivatal, illetőleg a GESZ részvételével. Ugyanakkor meg kell vizsgálni annak a lehetőségét is, hogy a temetők üzemeltetésére az önkormányzat kegyeleti közszolgáltatási szerződést kössön. Ez esetben pályázati eljárást kell lefolytatni az önkormányzat vagyonáról és a vagyongazdálkodás szabályairól szóló 8/2013.(III. 28.) rendelet előírásainak figyelembe vételével.

A Gazdasági és Városfejlesztési Bizottság a 2015. február 5-i ülésén a 3/2015. (II. 05.) sz. határozatában javasolja Zalaszentgrót Város Önkormányzata Képviselő-testületének a határozati javaslat a) alternatívájának elfogadását.

A Pénzügyi és Ügyrendi Bizottság a 2015. február 9-i ülésén tárgyalja a napirendi pontot, a határozati javaslatot a bizottság elnöke szóban terjeszti elő.

Kérem a T. Képviselő-testületet, hogy vitassa meg az előterjesztést és fogadja el a következő határozati javaslatot:

**Alternatív határozati javaslat:**

1. Zalaszentgrót Város Önkormányzatának Képviselő-testülete úgy dönt, hogy a Zalaszentgrót Város közigazgatási területén működő köztemetők fenntartását és üzemeltetését a személyi, szakmai, pénzügyi, tárgyi és infrastrukturális feltételek biztosításával önállóan, saját hatáskörben látja el.

A Képviselő-testület felhatalmazza a polgármestert, hogy a feladatellátás realizálására a fedezetet a 2015. évi költségvetésből biztosítsa, valamint a további szükséges intézkedéseket megtegye.

*Határidő:* folyamatos

*Felelős:* Baracskai József polgármester

1. Zalaszentgrót Város Önkormányzatának Képviselő-testülete úgy dönt, hogy a Zalaszentgrót Város közigazgatási területén működő köztemetők üzemeltetését kegyeleti közszolgáltatási szerződés útján látja el.

A Képviselő-testület felhatalmazza a polgármestert, hogy a kegyeleti közszolgáltatási szerződéskötéshez szükséges, az önkormányzat vagyonáról és a vagyongazdálkodás szabályairól szóló 8/2013.(III. 28.) rendelet szerinti pályázati eljárást lefolytassa, valamint hogy a kegyeleti közszolgáltatási szerződést aláírja.

*Határidő:* 2015. június 30.

*Felelős:* Baracskai József polgármester

Dr. Simon Beáta jegyző

Zalaszentgrót, 2015. január 31.

|  |  |
| --- | --- |
|  | Baracskai József  polgármester |

A határozati javaslat a törvényességi követelményeknek megfelel.

|  |  |
| --- | --- |
|  | Dr. Simon Beáta  jegyző |