Szám: 1-3/2015. 10. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2015. február 12-i rendes ülésére

**Tárgy:** Döntés közétkeztetéssel kapcsolatos közbeszerzési eljárás lefolytatásáról

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (Mötv.) értelmében a helyi önkormányzat ellátja a törvényben meghatározott kötelező és az általa önként vállalt feladat- és hatásköröket.

A helyi önkormányzatok részéről kötelezően ellátandó étkeztetési feladatokat elsősorban az alábbi jogszabályok határozzák meg.

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 151. § (2) bekezdésének b) pontja értelmében "ha a szülő (törvényes képviselő) eltérően nem rendelkezik, a gyermekek és a tanulók számára az óvodai nevelési napokon, valamint az iskolai tanítási napokon a települési önkormányzat az általa fenntartott óvodában és a közigazgatási területén az állami intézményfenntartó központ által fenntartott nevelési-oktatási intézményben biztosítja a déli meleg főétkezést és két további étkezést."

A Gyvt. 151. § (2b) bekezdése szerint "a települési önkormányzat biztosítja a közigazgatási területén az állami intézményfenntartó központ által fenntartott kollégiumban a (2) bekezdésben foglalt étkezésen kívüli további étkezést."

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 86. § (1) bekezdésének b) pontja alapján a települési önkormányzat étkeztetést köteles biztosítani.

Az Szt. 62. § (1) bekezdése értelmében az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen koruk, egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt.

Zalaszentgrót Város Önkormányzata Képviselő-testületének 88/2010. (IX. 21.) számú határozata alapján az önkormányzatunkat terhelő étkeztetési kötelezettség ellátása - a 2010. október 13-án aláírt bérlettel vegyes vállalkozási szerződésnek megfelelően - az ATROPLUSZ Közétkeztetési és Szolgáltató Kft. (jelenlegi székhely: 9800 Vasvár, József Attila u. 23-25.) révén valósul meg.

A fenti szerződés 5 évre, a 2011. január 01-jétől 2015. december 31-ig tartó időtartamra kötetett, az azt megelőző közbeszerzési eljárás során az alábbi rendkívül összetett értékelési szempontrendszer került kidolgozásra

- az első szolgáltatási évben az 1 főre jutó napi étkeztetési díj;

- az ajánlattevő által a Zalaszentgrót, Ifjúság u. 2. szám alatti főzőkonyha után fizetendő bérleti díj;

- az előző évi szolgáltatási díjhoz viszonyítottan érvényesíteni kívánt áremelés mértéke;

- az 1 főre jutó bruttó nyersanyag norma aránya az 1 főre jutó napi bruttó étkeztetési díj arányához viszonyítva;

- a hibás teljesítési kötbér mértéke;

- a fizetési határidő hossza

A szolgáltatás ATROPLUSZ Kft. általi ellátása alapvetően zökkenőmentesnek mondható, az elmúlt egy-másfél évben azonban mind gyakrabban merültek fel minőségi kifogások a szolgáltatott ételekkel kapcsolatban.

Tisztelt képviselőtársaim előtt is ismert, hogy az ATROPLUSZ Kft. cégvezetője, Kóbor Attila 2014. november 20-án kelt megkeresésében díjemelési kérelemmel fordult önkormányzatunk felé, melyben előadta, hogy az elmúlt időszakban a nyersanyagárakban bekövetkezett kedvezőtlen változások, valamint a - 2015. január 01-jétől hatályos - közétkeztetésre vonatkozó táplálkozás-egészségügyi előírásokról szóló 37/2014. (IV. 30.) EMMI rendelet szigorú előírásai miatt a szerződésben rögzített árak és áremelési mértékek mellett csak számottevő veszteségek árán tudna eleget tenni vállalt kötelezettségének.

Ezen okokból cégvezető úr önkormányzatunk hozzájárulását kérte a 2014. évben alkalmazott árak 12 %-kal való emeléséhez.

A fenti igényt a szolgáltató a 2014. december 04-én megtartott személyes egyeztetés során is fenntartotta, melyet a Képviselő-testület - egyöntetű véleményével - nem kívánt elfogadni.

Ezt követően, a 2014. december 22-én kelt - a Zalaszentgróti Közös Önkormányzati Hivatal által 2014. december 30-án érkeztetett - levelében az ATROPLUSZ Kft. a szerződést 2014. december 31. napjával, hat hónap felmondási idővel felmondta a szolgáltatási szerződés 9.3. pontjára hivatkozással.

Kiemelendő továbbá, hogy 2013. január 1-jétől a Koncz Dezső Általános Iskola, Kollégium, Különleges Gyermekotthon, Készségfejlesztő Speciális Szakiskola és Egységes Gyógypedagógiai Módszertani Intézmény (a továbbiakban: gyógypedagógiai intézmény) tanulóit érintő gyermekétkeztetés is nagy részben önkormányzati feladattá vált. Az intézmény vonatkozásában jelenleg egy évi határozott időtartamra, 2015. december 31. napjáig tartó szolgáltatási szerződésünk van hatályban a Vásártér Bt.-vel. Álláspontom szerint kívánatos lenne, ha 2016. január 01-jétől az ezen intézményt érintő étkeztetést is egységesen tudnánk kezelni egyéb közétkeztetési feladatainkkal, vagyis az összes ilyen jellegű feladatellátás egy szolgáltató kezében összpontosulna.

A fentiekre tekintettel megállapítható, hogy a közétkeztetési kötelezettségünk 2015. július 1-jétől való ellátásáról sürgősséggel gondoskodnunk kell.

A szolgáltatási szerződés megkötéséig tartó folyamat első lépéseként döntenünk kell arról, hogy a majdani szolgáltatót milyen eljárás keretében válasszuk ki, és a szerződés hány éves időtartamra kerüljön megkötésre.

E körben tájékoztatom a T. képviselő-testületet, hogy a közbeszerzésekről szóló 2011. évi CVIII. törvény 120. § c) pontjában, valamint a Magyarország 2015. évi központi költségvetéséről szóló 2014. évi c. törvény 71. § (4) bekezdés c) pontjában szereplő szabályozás alapján mellőzhető lenne közbeszerzési eljárás lefolytatása. Hangsúlyozni kívánom ugyanakkor, hogy - figyelemmel a szolgáltatás évi ellenértékére (2014. évben mintegy nettó 49,7 millió forint) és a vonatkozó uniós értékhatárra (207 000 euró) - ez esetben kizárólag egy évi határozott időre köthetnénk szerződést. Álláspontunk szerint ez a megoldás nem biztosítaná a szolgáltatás megfelelő folyamatosságát és zökkenőmentességét, és a gyógypedagógiai intézményt érintő gyermekétkeztetési kötelezettségünk kívánt bevonását sem tenné lehetővé egy egységes közétkeztetési szerződésbe.

Szakmailag sokkal megalapozottabbnak találnánk, ha - hasonlóan az öt évvel ezelőtti helyzethez - közbeszerzési eljárást követően kerülne kiválasztásra a nyertes szolgáltató, és a megkötendő szerződés is hosszabb időtartamra szólna.

A lefolytatandó közbeszerzési eljárás során jelen esetben is egy rendkívül szerteágazó szempontrendszert kell meghatároznunk, az elvégzendő egyéb feladatok is napi szinten közbeszerzésekkel foglalkozó szakember bevonását teszik szükségessé.

A fentiekre tekintettel árajánlatkéréssel fordultunk három közbeszerzési szakértő felé.

Felkérésünkre az alábbi ajánlatokat kaptuk:

- **Dr. Kovács Lajos e.v.** (8900 Zalaegerszeg, Fáy u. 1.) **900.000,- Ft** (alanyi adómentes)

- **TN Tandem Kft.** (8991 Teskánd, Rózsa u. 10.) **950.000,- Ft + ÁFA**

**- D&V Trend'97 Bt.** (8900 Zalaegerszeg, Petőfi u. 9. **nettó 980.000,- Ft**

A megbízási díj szerinti legelőnyösebb ajánlatot tehát dr. Kovács Lajos egyéni vállalkozó (8900 Zalaegerszeg, Fáy u. 1.) adta 900.000,- Ft-os (alanyi adómentes) ajánlatával.

A fentiek alapján javaslom, hogy a lefolytatandó közbeszerzési eljárás feladataival dr. Kovács Lajos egyéni vállalkozót bízzuk meg.

Végezetül hangsúlyozni kívánom, hogy a közbeszerzési eljárás alapvető dokumentumait (felhívás, ajánlati dokumentáció, egyéni felelősségi rend stb.) és tervezett intézkedéseit (eredményhirdetés) jóváhagyás céljából a T. Képviselő-testület elé kívánok terjeszteni.

A Pénzügyi és Ügyrendi Bizottság a 2015. február 9-i ülésén tárgyalja a napirendi pontot, a határozati javaslatot a bizottság elnöke szóban terjeszti elő.

Kérem a T. Képviselő-testületet, hogy az előterjesztést szíveskedjen megtárgyalni és az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának képviselő-testülete úgy dönt, hogy közétkeztetési feladatainak 2015. július 1-jét követő ellátására közbeszerzési eljárást ír ki, melynek lefolytatásával 900.000,- Ft megbízási díj ellenében dr. Kovács Lajos egyéni vállalkozót (8900 Zalaegerszeg, Fáy u. 1.) bízza meg.

A megbízási díj pénzügyi fedezete az önkormányzat 2015. évi költségvetésében rendelkezésre áll.

A Képviselő-testület felhatalmazza Baracskai József polgármestert a megbízási szerződés aláírására.

**Határidő:** 2015. február 27.

**Felelős:** Baracskai József polgármester

**Zalaszentgrót**, 2015. február 03.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző