Szám: 1-3/2015. 5. sz. napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2015. február 12-i rendes ülésére**

**Tárgy:** Az egyes szociális ellátásokról és szolgáltatásokról szóló önkormányzati rendelet elfogadása

**Tisztelt Képviselő-testület!**

Magyarország 2015. évi központi költségvetésének megalapozásáról szóló 2014. évi XCIX. törvény lényegesen átalakította rászorulók támogatási rendszerét. A törvény indokolása értelmében a módosításoknak köszönhetően az új szociális támogatási rendszer igazságosabb és átláthatóbb lett. Az állam által biztosított támogatási formákon túl az állampolgárok szociális támogatással való ellátása a jövőben az önkormányzatok feladata lesz, tekintettel arra, hogy az indoklás alapján a helyi közösségek rendelkeznek leginkább azzal a tudással, amely alapján eldönthetik: ki jogosult támogatásra, és ki nem. Az önkormányzatok szabadon dönthetnek a támogatások nagyságáról és formájáról. Az új támogatási rendszer vélelmezi, hogy senki sem maradhat ellátás nélkül. Ezen elvárást kívánja biztosítani azon kormányzati intézkedés, hogy megfelelő adóerő-képességgel nem rendelkező önkormányzatok központi költségvetési forráshoz jutnak. Az állam felelősségi és finanszírozási körébe tartozó ellátások járási hatáskörbe, az önkormányzati által bevezetésre kerülő ellátások képviselő-testületi hatáskörbe kerülnek.

A segélyezéssel kapcsolatos feladatok módosítását érintő rendelkezések:

A módosítással az állami szabályozási hatáskörben nyújtott és az önkormányzat segélyezéssel kapcsolatos feladatok elválasztásra kerültek. A szociális igazgatásról és szociális ellátásokról szóló 1993. évi III. törvény (a továbbiakban Szt.) csak a kötelező ellátásokra vonatkozó szabályokat tartalmazza.

E körbe tartozik

* az időskorúak járadéka,
* a foglalkoztatást helyettesítő támogatás,
* egészségkárosodási és gyermekfelügyeleti támogatás,
* az ápolási díj,
* az alanyi és normatív közgyógyellátás, valamint
* az egészségügyi szolgáltatásra való jogosultság.

A módosítást megelőzően kötelező ellátások közül a rendszeres szociális segély mint ellátási forma megszűnik, így az aktív korúak ellátására vonatkozó szabályozás egységessé válik. A kötelező segélyek közül kikerül a lakásfenntartási támogatás és az adósságkezelési szolgáltatás azzal, hogy a módosítás hatálybalépésekor már megállapított ellátásokat a módosítás hatálybalépése előtti szabályok szerint kell nyújtani oly módon, hogy 2015. január 1-jét követően már csak 2015. február 28-áig állapítható meg lakásfenntartási támogatás. Az óvodáztatási támogatás a kötelező óvodáztatás bevezetésével 2015. szeptember 1-jétől megszűnik.

A kötelező segélyek körén kívül további ellátások nyújtásáról és a jogosultsági feltételekről az önkormányzat szabadon dönthet. Az Szt. az önkormányzatok által biztosítandó segélyek tekintetében annyit ír elő, hogy az önkormányzat a helyi viszonyokhoz mérten, a krízishelyzetben lévő személyek számára, illetve a helyi szociális problémák kezelésére települési támogatást nyújt. Az Sz. által szabott egyetlen kötelezettség az, hogy a képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gondokkal küzdő személyek részére rendkívüli települési támogatást köteles nyújtani. A települési támogatás egyes típusait és jogosultsági feltételeit az önkormányzat rendeletében határozza meg. Ennek megfelelően a méltányossági közgyógyellátásra, a méltányossági ápolási díjra, valamint az önkormányzati segélyre vonatkozó szabályozást az Szt. a továbbiakban nem tartalmazza.

Átmeneti rendelkezések:

A módosítások hatálybalépésekor rendszeres szociális segélyben részesülők esetén a megfelelő felkészülési idő biztosítása érdekében az ellátásban részesülők számára a támogatás 2015. február 28-áig a korábban megállapított összegben kerül folyósításra. Ezen személyek foglalkoztatást helyettesítő támogatásra való jogosultságát ezen időpontig felül kell vizsgálni. Azok a módosítás hatálybalépésekor már megállapított, határozott idejű ellátások (lakásfenntartási támogatás, adósságkezelési szolgáltatás, méltányossági közgyógyellátás), amelyek a kötelező segélyek közé tartoztak, a módosításkor hatályos feltételek alapján, kifutó jelleggel biztosításra kerülnek azzal, hogy 2015. január 1-jét követően már csak 2015. február 28-áig állapítható meg lakásfenntartási támogatás. Az önkormányzatok számára az Szt. 2015. február 28-áig ad határidőt a települési támogatásra vonatkozó rendeletek megalkotására.

A szociális ellátásokat érintő lényeges változásokat a következő táblázat áttekintően tartalmazza:

|  |  |  |
| --- | --- | --- |
| **Szociális (járási és önkormányzati) segélyek típusai 2015-ben** | | |
| *Az alábbi támogatásokra lehetnek jogosultak a jelenleg rendszeres szociális segélyben részesülő személyek (a jegyző felülvizsgálata után ) 2015. március 1-től* | | |
| **Megszűnő juttatás elnevezése** | **Jogosult személyek** | **Új juttatás típusa 2015. március 1-től** |
| Rendszeres szociális segély | Egészségkárosodott személyek | Egészségkárosodási és gyermekfelügyeleti támogatás (EGYT) |
| Nyugdíjkorhatár 5 éven belül betöltő személyek | Foglalkoztatást helyettesítő támogatás, ha az együttműködést vállalják. |
| 14 év alatti gyermek felügyeletét ellátó személyek | Egészségkárosodási és gyermekfelügyeleti támogatás (EGYT) |
| Lakásfenntartási támogatás | Megszűnő ellátás | 2015. március 1-től a támogatás folyósítása az önkormányzatok számára nem lesz kötelező. |
| Méltányossági közgyógyellátás | Megszűnő ellátás | 2015. március 1-től a támogatás folyósítása az önkormányzatok számára nem lesz kötelező. |
| Méltányossági ápolási díj | Megszűnő ellátás | 2015. március 1-től a támogatás folyósítása az önkormányzatok számára nem lesz kötelező. |

Zalaszentgrót Város Önkormányzat Képviselő-testületének az egyes szociális ellátási formák szabályozásáról szóló 9/2013. (II. 28.) számú rendeletének felülvizsgálata kapcsán megállapítható, hogy a fentiekben részletezett jogi normák és hatásköri rendelkezések lényegi változásával indokolt és elkerülhetetlen teljes körű szabályozás kialakításához új rendeletet megalkotni. Az előterjesztés 1. számú melléklete szerinti tervezet a Szt. új előírásaiból és az önkormányzat által jelenleg nyújtott szociális ellátásokra vonatkozó helyi rendeletek szabályiból indul ki, figyelemmel a 2014. évi pénzügyi teljesítés adataira, illetve az önkormányzat 2015. év várható költségvetési lehetőségeire. A rendelet-tervezet előkészítésének alapvető koncepciója az volt, hogy lényegben a 2013-ban megalkotott rendelet szerint nyújtott szociális ellátások szabályrendszere került újraszabályozásra ellátási típusonként, célzottabbá téve az ellátás feltételrendszerét. Indokolt volt továbbá szigorításnak tűnő, részletesebb kritériumrendszer kialakítása, figyelemmel az ügyintézés során tapasztalt kérelmezői gyakorlatra is. Új elemként került szabályozásra rendkívüli települési támogatási körben évente egy alkalommal hivatalból, jövedelemvizsgálat nélküli juttatás biztosítása, de összege akkor sem haladhatja meg az öregségi nyugdíj mindenkori legkisebb összegének 80 %-át. Ezen szabály biztosíthatja az állami ingyenes tankönyvtámogatás mellett az önkormányzati támogatás biztosításának lehetőségét.

A települési támogatás keretében nyújtott ellátások finanszírozása:

Zalaszentgrót Város Önkormányzata a helyi szociális feladatok ellátására a központi költségvetésben biztosított támogatási keretből a költségvetési törvény 2. melléklet kiegészítő szabályok 1.e) pontja alapján 2015. évben a belügyminisztériumtól kapott tájékoztatás szerint 20.243.630 Ft. támogatásban részesül, figyelemmel azon tényre, hogy az egy főre jutó adóerő-képesség nem haladja meg a 32.000,-Ft-ot.

Ezen költségvetési keretet terheli 2015. március 1-től a járáshoz átkerülő aktív korúak ellátásának 2014. december hónapra, 2015. január, február hónapra jutó önrészek összesen 1.828.752,-Ft összege; valamint jelenleg 2015. február 28-át megelőzően megállapított lakásfenntartási támogatás 349.970,-Ft összegű önrésze. A szociális keretet növeli azonban a folyamatban lévő ellátások vonatkozásában a 2015. évben még megigényelhető állami támogatás megközelítőleg 12 millió forintos összege.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:**

A társadalmi és gazdasági hatásvizsgálat kapcsán megállapítható, hogy a rendelet-tervezet igazodik a központi jogszabályokhoz. A jelenlegi kérelmezői szintet megvizsgálva az új rendelet részletesebb szabályrendszere kiszámítható ellátásrendszert alakít ki és szélesebb ellátotti körnek biztosít ellátási jogosultságot. A környezeti és egészségügyi következmény, illetőleg adminisztratív terheket befolyásoló hatás a jelen rendeletalkotással érintett tárgyban nem realizálható.

**A rendelet megalkotásának szükségessége, a jogalkotás elmaradásának várható következményei:**

Az Szt.-ben lévő felhatalmazása alapján az önkormányzatnak rendeletalkotási lehetősége van a rendszeres települési támogatások vonatkozásában. A megváltozott hatásköri szabályoknak megfelelő módosítások magas száma, valamint a hatályos jogszabályokkal adekvát pontosító és kiegészítő rendelkezések beépítése indokolttá teszi az új rendelet megalkotását.

**A rendelet alkalmazásához szükséges személyi, szervezeti, tárgyi és pénzügyi feltételek:**

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak, tehát nem keletkeztet többletfeltételeket a korábbiakhoz képest.

A Szociális Bizottság rendelet-tervezetet a 2015. február 9-i ülésen tárgyalja és a bizottság javaslatát az elnök szóban ismerteti a testületi ülésen.

A Pénzügyi és Ügyrendi Bizottság a 2015. február 9-i ülésen tárgyalja és a bizottság javaslatát az elnök szóban ismerteti a testületi ülésen.

Kérem a tisztelt Képviselő-testületet, hogy a rendelet-tervezetet megtárgyalni és elfogadni szíveskedjen.

**Zalaszentgrót**, 2015. február 04.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |