Szám: 1-3/2015. 6. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2015. február 12-i rendes ülésére

**Tárgy:** Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének jelenleg hatályos Szervezeti és Működési Szabályzatát (a továbbiakban: SZMSZ) a 25/2014. (XI. 28.) önkormányzati rendelet tartalmazza, amely az alábbiakban részletezett okok miatt kiegészítésre, illetve módosításra szorul:

Jelen testületi ülésünk napirendjén szerepel új szociális rendeletünk megalkotása, az abban szereplő - átalakuló, illetve újonnan bevezetésre kerülő szociális ellátási formák miatt jelentősen megváltozott - hatásköri szabályokra tekintettel szükséges, hogy a Szociális Bizottság és a polgármester hatásköreinek az SZMSZ-ben is lefektetett rendelkezéseit hozzáigazítsuk ezen megújult szabályozáshoz.

Tekintettel arra, hogy a fenti hatáskörváltozásokat az egyes szociális ellátásokról és szolgáltatásokról szóló rendelettervezet kapcsán részletesen tárgyaljuk, azok ehelyütt való bővebb kifejtését mellőzöm.

Úgyszintén a mai ülésünk tárgyát képezik a Zala Megyei Kormányhivatal (a továbbiakban: Kormányhivatal) által Képviselő-testületünk felé intézett törvényességi felügyeleti intézkedések, köztük a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 133. § (2) bekezdése szerinti, ZAB/030/62-1/2015. számon iktatott javaslattétel.

A fenti javaslattétel előzményeként a Kormányhivatal információkéréssel fordult a Szociális Bizottság (a továbbiakban: Bizottság) felé a 18/2014. (IX. 24.) számú bizottsági határozat kapcsán, melynek a bizottság akkori elnöke a 31/2014. (XII. 19.) számú bizottsági határozatnak megfelelően tett eleget.

A javaslattétel az információszolgáltatás alapján rögzíti, hogy az egykori bizottsági elnök a 18/2014. (IX. 24.) számú bizottsági határozat meghozatalát megelőzően személyes érintettségének bejelentését elmulasztotta. Az irat utal továbbá arra, hogy az Mötv. 49. § (2) bekezdése értelmében „a képviselő-testület szervezeti és működési szabályzatában meghatározza a személyes érintettségre vonatkozó bejelentési kötelezettség elmulasztásának jogkövetkezményeit”.

A Kormányhivatal a fentiekre való tekintettel javasolja, hogy SZMSZ-ünk egészüljön ki a személyes érintettségre vonatkozó bejelentési kötelezettség elmulasztásának jogkövetkezményével.

Ezen jogkövetkezmények meghatározásában a legtöbb települési önkormányzat az első alkalommal való figyelmeztetést, ezt követően pedig a tiszteletdíj bizonyos mértékű csökkentését írja elő. Álláspontunk szerint ez számunkra is követendő gyakorlatként szolgálhat, ezért igyekeztünk e kérdésben egy kellően részletes szabályozást kialakítani. Bízom azonban abban, hogy ezen új rendelkezések gyakorlati alkalmazására csekély számban kerül majd sor.

A fentiek kapcsán tájékoztatásul utalni kívánok az Mötv. - 2014. november 26. napjától hatályos, a testületi működés gyakorlatát jelentős mértékben megkönnyítő - 49. § (1a) bekezdésére, mely szerint a személyes érintettségre és a kizárásra vonatkozó szabályokat nem kell alkalmazni, ha a képviselő-testület döntéshozatala saját tagjának választására, kinevezésére, megbízására vagy delegálására irányul.

Végezetül gyakorlati szempontok indokolják az SZMSZ további módosítását. Hatályos SZMSZ-ünk értelmében a hivatal hirdetőtábláján való kifüggesztés és az önkormányzat hivatalos honlapján való megjelentetés útján a jegyző gondoskodik a rendeletek kihirdetéséről.

Az Mötv. 51. § (2) bekezdése a következők szerint rendelkezik az önkormányzati rendeletek kihirdetéséről:

„Az önkormányzati rendeletet a képviselő-testület hivatalos lapjában vagy a helyben szokásos - a szervezeti és működési szabályzatban meghatározott - módon ki kell hirdetni. A saját honlappal rendelkező önkormányzat rendeletét a honlapján is közzéteszi. Kihirdetéséről a jegyző gondoskodik. A helyi önkormányzat az önkormányzati rendeletet a kihirdetését követően haladéktalanul megküldi a kormányhivatalnak, és a kormányhivatal továbbítja azt a helyi önkormányzatok törvényességi felügyeletéért felelős miniszternek.”

A fentiek alapján látható, hogy - a lakossági tájékoztatás kiemelkedő fontosságát felismerve - a törvényhozó kötelezettségként írja elő a saját honlappal rendelkező önkormányzatok számára a rendeletek honlapon való közzétételét, ugyanakkor nem teszi kötelezővé, hogy ezen közzétételhez kihirdetési, ezáltal pedig érvényességi joghatás fűződjön.

A leírtakra tekintettel javaslom, hogy a rendeletek helyben szokásos módon való kihirdetéseként kizárólag a hivatal hirdetőtábláján történő kifüggesztést határozzuk meg.

Természetesen a honlapon való közzététel maradéktalan megvalósulását a jövőben megkülönböztetett figyelemmel fogjuk nyomon követni, de ezen javasolt eljárásrend által elkerülhetővé válnának azon érvényességi kérdések, melyek a honlapon való megjelentetés esetleges (üzemzavarból vagy leterheltség miatti emberi mulasztásból adódó) elmaradása által merülhetnének fel.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendelet megalkotásának szükségessége, a jogalkotás elmaradásának várható következményei:

A hatályos jogszabályoknak megfelelő pontosító és kiegészítő rendelkezések beépítése indokolttá teszik a rendeletmódosítást. A helyi rendeleti szabályozás központi jogszabályokhoz való igazításának elmaradása esetén a helyi rendelet szövegezése és a központi jogszabály közti összhang hiánya okán törvénysértő állapot keletkezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítását.

A Pénzügyi és Ügyrendi Bizottság a 2015. február 9-i ülésen tárgyalja és a bizottság javaslatát az elnök szóban ismerteti a testületi ülésen.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az 1. számú melléklet szerinti tartalommal elfogadni.

**Zalaszentgrót**, 2015. február 05.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**...../2015. (... . ...) önkormányzati rendelet tervezete**

**a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról**

Zalaszentgrót Város Önkormányzatának Képviselő-testülete a Magyarország Alaptörvénye 32. cikk (2) bekezdésében meghatározott eredeti jogalkotási hatáskörében, a Magyarország helyi önkormányzatairól szóló 2011. évi CLXXXIX. törvény 42. § 2. pontjában meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

Az SZMSZ 28. § (1) bekezdésében szereplő "és az önkormányzat hivatalos honlapján való megjelentetés" szövegrész hatályát veszti.

**2. §**

Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendelet (a továbbiakban: SZMSZ) az alábbi 39/A. §-al egészül ki:

39/A. §

(1) Amennyiben a képviselő a személyes érintettségének bejelentését elmulasztja, úgy a döntéshozatalt megelőzően a polgármester bármely képviselő javaslatára felszólíthatja bejelentési kötelezettségének teljesítésére. Amennyiben a képviselő a felszólításra személyes érintettségét elismeri és a bejelentést megteszi, mentesül a bejelentés elmulasztásának jogkövetkezményeitől.

(2) Amennyiben a személyes érintettségre utaló körülmény a döntéshozatalt követően merül fel, vagy annak fennállását a képviselő az (1) bekezdés szerinti felszólításra nem ismeri el, úgy bármely képviselő javasolhatja, hogy a kérdésben a Pénzügyi és Ügyrendi Bizottság folytasson le vizsgálatot és foglaljon állást, azzal, hogy az ezen bizottság képviselő tagja az őt érintő vizsgálat során az állásfoglalás kialakításában nem vehet részt. A vizsgálat során biztosítani kell az érintett képviselő kérésére a személyes meghallgatás, valamint a bizonyítékok előterjesztésének lehetőségét. A vizsgálat eredményét a bizottság elnöke a soron következő testületi ülésen ismerteti.

(3) Amennyiben a vizsgálat alapján a személyes érintettség valószínűsíthető, annak fennállásáról a bizottság indítványára a képviselő-testület vita nélkül, minősített többséggel határoz.

(4) A bejelentés első alkalommal való elmulasztásának megállapítása esetén a mulasztó képviselőt a polgármester, a mulasztó polgármestert pedig a képviselő-testület által felkért alpolgármester írásbeli figyelmeztetésben részesíti.

(5) A bejelentés második alkalommal való elmulasztásának megállapítása esetén a mulasztó személy tiszteletdíját egy hónapon keresztül 40 %-kal csökkentett mértékben kell folyósítani. A tiszteletdíj csökkentés mértékét minden további bejelentés-elmulasztás esetén 20 %-kal emelni kell.

**3. §**

(1) Az SZMSZ 48. § (4) bekezdés a) pont aa) alpontja helyébe a következő rendelkezés lép:

48. § (4) bekezdés a) pont

aa) az átruházott hatáskörét érintően elrendeli a jogtalanul felvett segély visszafizetését, erre indokolt esetben részletfizetést engedélyez, illetve mentesítést ad a segély visszafizetési kötelezettsége alól,

(2) Az SZMSZ 48. § (4) bekezdés a) pont ab) alpontja helyébe a következő rendelkezés lép:

48. § (4) bekezdés a) pont

ab) az azonnali elbírálást igénylő rendkívüli élethelyzetekhez kapcsolódó esetek kivételével dönt az eseti segélyezési célú rendkívüli települési támogatásügyekben, a jövedelemvizsgálat nélkül is adható rendkívüli települési támogatásügyekben, valamint a költségvetésben jóváhagyott keret terhére a hatáskörébe tartozó egyéb ügyekben,

**4. §**

Az SZMSZ 53. § (4) bekezdés m) pontja helyébe az alábbi rendelkezés lép:

53. § (4) bekezdés

m) dönt az alábbi szociális ügyekben:

ma) a halálesethez kapcsolódó rendkívüli települési támogatásügyekben,

mb) az elemi károk elhárításához kapcsolódó rendkívüli települési támogatásügyekben,

mc) az azonnali elbírálást igénylő rendkívüli élethelyzetekhez kapcsolódó eseti segélyezési célú rendkívüli települési támogatásügyekben,

md) a lakhatáshoz kapcsolódó rendszeres települési támogatásügyekben,

me) az ápoláshoz kapcsolódó rendszeres települési támogatásügyekben,

mf) a gyógyszerkiadások viseléséhez kapcsolódó rendszeres települési támogatásügyekben,

mg) köztemetés ügyekben, valamint

mh) az átruházott hatáskörét érintően elrendeli a jogtalanul felvett segély visszafizetését, erre indokolt esetben részletfizetést engedélyez, illetve mentesítést ad a segély visszafizetési kötelezettsége alól.

**5. §**

E rendelet a kihirdetését követő napon lép hatályba és a hatálybalépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2015. február .... napján kihirdetésre került.

**Dr. Simon Beáta**

jegyző