Szám: 1-3/2015. 11. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testület

2015. február 12-i rendes ülésére

**Tárgy:** Csapadékvíz elvezető rendszer üzemeltetésbe adása

**Tisztelt Képviselő-testület!**

A vízgazdálkodásról szóló 1995. évi LVII. törvény 16. § (5) bekezdés b) pontja alapján a helyi önkormányzatokat a csapadékvíz elvezetéséről való gondoskodási kötelezettség terheli, amely a nemzeti vagyonról szóló 2011. évi CXCVI. törvény 12. § (2) bekezdés f) pontja szerint az önkormányzat kizárólagos gazdasági tevékenysége.

Zalaszentgrót Város Önkormányzatának Képviselő-testülete a 30/2014. (III. 27.) számú határozatával döntött a Zalaszentgrót, Katalin lakótelep szennyvíz- és csapadékvíz elvezetés projekt megvalósításáról, valamint a projekt közbeszerzésének lefolytatásáról. A közbeszerzési eljárás eredményeképpen a kivitelezést a Két Tarbuza Kft. (8788 Zalaszentlászló, Rákóczi u. 27.) végezte el.

A projekt átadás-átvétele után a Katalin lakótelep szennyvízvezeték-rendszerét és csapadékvíz-rendszerét 2014. október 1-jétől az Aquazala Kft. (8790 Zalaszentgrót, Mező F. u. 27.) üzemeltette. A Kft. 2015. január 1-jétől beolvadt az Észak-zalai Víz- és Csatornamű Zártkörűen Működő Részvénytársaságba (8900, Zalaegerszeg, Balatoni út. 8.) - a továbbiakban: ZALAVÍZ Zrt. -, így a továbbiakban a közüzemi rendszereket már nem tudja üzemeltetni.

A 2015. január 1-jétől érvényes bérleti-üzemeltetési szerződés alapján az ivóvíz és szennyvíz közművagyon üzemeltetését Zalaszentgróton a ZALAVÍZ Zrt. végzi, így javaslom, hogy a Katalin lakótelep csapadékvíz elvezető rendszerének üzemeltetésével is a ZALAVÍZ Zrt.-t bízza meg az Önkormányzat a korábbi üzemeltetési szerződésben foglalt feltételekkel, 1.000.000 Ft + ÁFA díjért. A csapadékvíz rendszer használatáért a ZALAVÍZ Zrt. 700.000 Ft + ÁFA bérleti díjat fizetne.

Előkészítésre került a ZALAVÍZ Zrt.-vel kötendő bérleti-üzemeltetési szerződés tervezete, amely jelen előterjesztés 1. számú mellékletét képezi.

A Gazdasági és Városfejlesztési Bizottság az előterjesztést a 2015. február 5-i ülésén megtárgyalta, a 7/2015. (II. 5.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg, majd azt követően fogadja el az alábbi határozati javaslatot.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Katalin lakótelep csapadékvíz rendszerének üzemeltetésével megbízza az Észak-zalai Víz- és Csatornamű Zártkörűen Működő Részvénytársaságot (8900, Zalaegerszeg, Balatoni út. 8.) 1.000.000 Ft + ÁFA (27 %) díjért. A csapadékvíz rendszer használatáért az Észak-zalai Víz- és Csatornamű Zártkörűen Működő Részvénytársaság 700.000 Ft + ÁFA (27 %) bérleti díjat fizet Zalaszentgrót Város Önkormányzata részére.

A Képviselő-testület felhatalmazza a polgármestert a bérleti-üzemeltetési szerződés aláírására.

A Képviselő-testület felkéri a jegyzőt az érintettnek a döntésről való értesítésére, valamint a további szükséges intézkedések megtételére.

**Határidő:** 2015. február 28.

**Felelős:** Baracskai József polgármester

Dr. Simon Beáta jegyző

Zalaszentgrót, 2015. január 27.

**Baracskai József**

polgármester

A határozati javaslat a törvényességi előírásnak megfelel.

Dr. Simon Beáta

jegyző

*1. sz. melléklet*

**Bérleti-üzemeltetési szerződés**

amely létrejött egyrészről:

**Zalaszentgrót Város Önkormányzata**

Székhelye: 8790 Zalaszentgrót, Dózsa Gy. u. 1**.**

Adószám: 15734398-2-20

Törzsszám: 734390

KSH statisztikai számjele: 15734398-841-321-20

Számlavezető pénzintézet: OTP Bank Nyrt. Zalaszentgróti fiókja

Számlaszám: 11749053-15432443

képviseli: Baracskai József polgármester

mint ellátásért felelős a továbbiakban: Ellátásért felelős

másrészről:

**Észak-zalai Víz- és Csatornamű Zártkörűen Működő Részvénytársaság**

Székhelye: 8900, Zalaegerszeg, Balatoni út. 8.

Adószáma: 11354286-2-20

KSH statisztikai számjele: 11354286-3600-114-20

Cégjegyzékszám: 20-10-040125

Számlavezető pénzintézet: ………………………..

Számlaszám: ………………………..

képviseli: Nagy András vezérigazgató

mint üzemeltető, a továbbiakban: Üzemeltető

- Ellátásért felelős és Üzemeltető a továbbiakban együtt: a Felek - között alulírott helyen és időben az alábbi feltételekkel:

1. Felek megállapítják, hogy Ellátásért felelőst önkormányzati kötelező feladat-ellátási körébe tartozóan a vízgazdálkodásról szóló 1995. évi LVII. törvény (a továbbiakban. Vgt.) 16. § (5) bekezdés b) pontja alapján a csapadékvíz elvezetéséről való gondoskodási kötelezettség terheli, amely a nemzeti vagyonról szóló 2011. évi CXCVI. törvény (a továbbiakban: Nvtv.) 12. § (2) bekezdés f) pontja szerint a helyi önkormányzat kizárólagos gazdasági tevékenysége.
2. Az Ellátásért felelős közigazgatási területéhez tartozó 8790, Zalaszentgrót, Katalin lakótelep csapadékvíz elvezető rendszere a víziközmű-szolgáltatásról szóló 2011. évi CCIX. törvény 45. § (6) bekezdése alapján elkülönített rendszerű csapadékvíz elvezető rendszernek és víziközmű-szolgáltató víziközmű-működtetés körébe nem tartozó, másodlagos tevékenységnek minősül.
3. Felek egyezően rögzítik, hogy Üzemeltető az Ellátásért felelős közcélú vízi létesítményének üzemeltetése szempontjából maradéktalanul megfelel az Nvtv. 12. § (12) bekezdés e) pontjában foglalt feltételeknek.
4. Üzemeltető kijelenti, hogy működő gazdasági társaság, jelen szerződés aláírásakor nem áll csőd-, felszámolási-, vagy végelszámolási eljárás alatt és tudomása szerint nem kezdeményeztek ellene felszámolási eljárást.
5. Felek megállapodnak abban, hogy a Katalin lakótelep csapadékvíz elvezető rendszerének üzemeltetését Üzemeltető jelen szerződésben foglalt feltételekkel látja el.
6. Felek jelen szerződés 2015. január 1. napjától határozatlan időtartamra kötik.
7. Felek megállapodnak abban, hogy az Üzemeltető jelen szerződés fennállása alatt az alábbi kötelezettségek teljesítésére köteles:
8. a csapadékvíz elvezető rendszert üzemeltetni és ezzel az Ellátásért felelős ellátási kötelezettsége szerinti szolgáltatást biztosítani, a hatósági előírásoknak megfelelő szolgáltatást a szakmai elvárásoknak és a jogszabályi előírásoknak megfelelően elvégezni;
9. a csapadékvíz elvezető rendszer rendeltetésszerű használatra alkalmas állapotban tartásához szükséges javítási, karbantartási munkákat jelen szerződésben meghatározott üzemeltetési díjból folyamatosan elvégezni;
10. a vízjogi üzemeltetési engedélyekben és a mindenkori hatályos jogszabályi rendelkezésekben foglaltaknak megfelelően a csapadékvíz elvezető rendszert üzemeltetni, a tevékenysége gyakorlásához, és az üzemeltetési jogosultsághoz szükséges vízjogi üzemeltetési engedélyeket és minden további engedélyt haladéktalanul beszerezni, és ezeket jelen szerződés időtartama alatt hatályban fenntartani;
11. tevékenysége során a munkavédelmi, tűzvédelmi és mindenkori környezetvédelmi előírásokat folyamatosan betartani.
12. Felek megállapodnak abban, hogy az Ellátásért felelős a szerződés fennállása alatt az alábbi kötelezettségek teljesítésére köteles:
13. a minőségi követelmények, a jogszabályi vagy hatósági előírások miatti változás vagy Üzemeltetővel egyeztetett döntése esetén a szükséges fejlesztéseket és felújításokat elvégeztetni;
14. az üzemeltetés során felmerült, Üzemeltetőnek fel nem róható kárért, mint tulajdonos helytállni, illetve a kárügyintézést lefolytatni.
15. Ellátásért Felelős jogosult az üzemeltetést, az azzal nyújtott szolgáltatást folyamatosan ellenőrizni. E célból az Ellátásért felelős képviselői jogosultak betekinteni Üzemeltető jelen szerződés tárgyával összefüggő műszaki és gazdasági dokumentumaiba, valamint a helyszínen meggyőződni arról, hogy az üzemeltetés a jelen szerződésben foglalt feltételek szerint történik.
16. Felek megállapodnak abban, hogy Ellátásért felelős a csapadékvíz elvezető rendszer üzemeltetéséért köteles Üzemeltető részére üzemeltetési díjat fizetni. Az üzemeltetés éves díja 1.000.000 Ft+ÁFA (27 %), azaz Egymillió Forint + ÁFA (27 %). Felek rögzítik továbbá, hogy a rendszer használatáért az Üzemeltető évi 700.000 Ft+ÁFA (27 %) azaz Hétszázezer Forint+ÁFA (27 %) bérleti díjat fizet az Ellátásért felelős részére.
17. Felek megállapodnak abban, hogy az Ellátásért felelős az üzemeltetési díjat évente utólag fizeti meg Üzemeltető részére, továbbá, hogy az Üzemeltető a rendszer használatáért fizetendő bérleti díjat évente utólag fizeti meg az Ellátásért felelős részére.
18. Felek megállapodnak abban, hogy a 10. pontban meghatározott üzemeltetési, valamint bérleti díj megfizetésére – az üzemeltetési díj tekintetében az Üzemeltető által; a bérleti díj tekintetében az Ellátásért felelős által – a tárgyévet követő hónap 10. napjáig kiállított számla alapján, átutalással kerül sor.
19. Felek rögzítik, hogy bármelyik fél fizetési késedelme esetén a Polgári Törvénykönyvről szóló 2013. évi V. törvény (a továbbiakban: Ptk.) 6:48. §-ban meghatározott késedelmi kamat fizetésére köteles.
20. Üzemeltető kijelenti, hogy az Nvtv. 3. § (1) bekezdés a) pontja alapján átlátható szervezetnek minősül és vállalja az Nvtv. 11. § (11) bekezdésében meghatározott kötelezettségek teljesítését.
21. Jelen szerződésben nem szabályozott kérdésekben a mindenkor hatályos Nvtv., Vgtv., a Ptk., a víziközmű-szolgáltatásról szóló 2011. évi CCIX. törvény, a felszíni vizek védelmének szabályairól szóló 220/2004. (VII. 21.) Korm. rendelet, valamint az egyéb vonatkozó jogszabályok hatályos rendelkezései az irányadók.
22. Felek jelen szerződésből eredő jogvitáikat elsődlegesen tárgyalás útján rendezik. Amennyiben a tárgyalás nem vezet eredményre, Felek a vitás kérdés rendezésére a Zalaegerszegi Járásbíróság kizárólagos illetékességét kötik ki.

Felek jelen szerződést, mint akaratukkal mindenben egyezőt, olvasást és értelmezést követően, arra felhatalmazott képviselőik útján, jóváhagyólag aláírták.

Zalaszentgrót, 2015. ……… hó….napján

……………………………………… ……………………………………….

**Zalaszentgrót Város Önkormányzata Észak-zalai Víz- és Csatornamű Zártkörűen Működő Részvénytársaság**

képviseletében képviseletében

Baracskai József Nagy András

polgármester ügyvezető

Pénzügyileg ellenjegyezte 2015. …….. hó….napján

………………………………

**Zalaszentgróti Közös Önkormányzati Hivatal**

Ujvári Éva

pénzügyi osztályvezető