Szám: 1-3/2015.

17. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2015. február 12-i, rendes ülésére

**Tárgy:** Döntés Zala Megyei Kormányhivatal törvényességi felügyeleti eszközeiről

**Tisztelt Képviselő-testület!**

I. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) részletesen szabályozza a helyi önkormányzatok törvényességi felügyeletét. A Zala Megyei Kormányhivatal Főigazgatója ZAB/030/100-1/2015. számú, 2015. 01. 21-én érkezett felhívásában a 2014. évi rendeletek kihirdetési kötelezettségének teljesítését és annak nem SZMSZ-nek megfelelő megvalósulását sérelmezve törvényességi felhívással élt.

Zalaszentgrót Város Önkormányzat Képviselő-testületének Szervezeti és Működési Szabályzatáról szóló 7/2013. (III. 28.) önkormányzati rendelet 25. § (1) bekezdése szerint a jegyző gondoskodik a rendeletek kihirdetéséről a hivatal hirdetőtábláján való kifüggesztéssel és az önkormányzat hivatalos honlapján való megjelentetéssel. Ugyanezen szabályozást tartalmazza a jelenleg hatályos 25/2014. (XI. 28.) számú önkormányzati rendelet is 2014. november 29-i hatállyal.

A kormányhivatal jelzésre megvizsgálta az önkormányzat honlapját, melynek során észlelte, hogy 2014. II. félévben megalkotott rendeletek elektronikus felületen történő megjelentetése nem valósult meg, melynek jogsértő gyakorlatára vonatkozóan fogalmazta meg felhívását és kérte a testületet, hogy biztosítsa a rendeletek jogszabályban foglalt kihirdetését.

A felhívással kapcsolatban tájékoztatást kértem jegyző asszonytól. A belső ellenőrzés során megállapításra került, hogy a rendeletek hirdetőtáblán történő kihirdetése maradéktalanul megvalósult, míg a honlapon történő közzététel sajnálatos módom elmaradt a helyi építési szabályzatról szóló 24/2014. (IX. 12.) számú rendelet kivételével, így összesen 12 db rendelet honlapon történő megjelentetésére nem került sor.

Fontos kiemelni, hogy a közhiteles jogszabálytárban az érintett rendeletek feltöltése maradéktalanul megvalósult, valamint a hirdetőtáblán történő kifüggesztés minden esetben megtörtént. Nem elhanyagolható továbbá azon körülmény sem, hogy az egyébként jelentős feladatot kitevő négy települést kiszolgáló közös hivatalban a kollégáknak jelentős munkateherrel kell megbirkózniuk, amit még tovább tetőzött a 2014. évben megtartott három választás, melyből a legtöbb és legfelelősségteljesebb feladatot kitevő önkormányzati képviselők és polgármesterek választásának lebonyolítása is jelentős részben a mulasztás időtartamára esett, továbbá a korábbi időszakban ezen kihirdetési kötelezettség maradéktalanul megvalósult. Természetesen a helyi önkormányzati rendeletek megjelentetésének jogszabályi kötelezettsége nem maradhat el, annak folyamatos és töretlen biztosítása nem kerülhet háttérbe az egyéb hivatali feladatok mellett, következésképpen javaslom, hogy a jegyző asszony fokozottabban kísérje figyelemmel a helyi önkormányzati rendeletek jogszabályban foglaltak szerinti kihirdetését, gondoskodjon annak maradéktalan megvalósulásáról.

II. A Kormányhivatal a ZAB/030/1654-1/2014. számú, 2014. december 02-án kelt levelében információkéréssel fordult a szociális bizottsághoz.

A fenti megkeresést a Bizottság a 20 14. december 19-i ülésén az 1. számú napirendi pont keretében részletesen tárgyalta, 31/2014. (XII. 19.) számú határozatában pedig meghatározta az arra adandó válasz tartalmát.

Ezt követően, 2015. január 20-án a Kormányhivatal - ZAB/030/98-1/2015. számon iktatva - törvényességi felhívást közölt a Bizottsággal, melynek alapját a 2014. szeptember 24-i ülésről készült jegyzőkönyv, valamint a 18/2014. (IX. 24.) számú határozat vizsgálata szolgáltatta.

A Kormányhivatal a felhívásban az alábbi - ehelyütt csak vázlatosan ismertetett - intézkedésekkel szemben fogalmazott meg törvényességi észrevételeket:

- A Bizottság hivatalból - a jövedelemhatárok figyelmen kívül hagyására vonatkozó lehetőség hiányában - oly módon állapított meg önkormányzati segélyeket, hogy nem vizsgálta a helyi szociális rendeletben meghatározott jövedelemhatárokat.

- A Bizottság elnöke elmulasztotta személyes érintettségének bejelentését, ezáltal a Bizottság nem dönthetett esetleges kizárásáról.

- A jegyzőkönyv nem tartalmazta az ülés zárt minőségét.

Végezetül a Kormányhivatal felhívta a Bizottságot, hogy működése során a jogszabályi előírások maradéktalanul kerüljenek betartásra, a határozatai egyértelműek legyenek a tekintetben is, hogy javaslatot vagy érdemi döntést tartalmaznak.

A szociális bizottság 2015. február 09-i ülésén tárgyalja az ügyet, melynek tervezett határozata értelmében a Zala Megyei Kormányhivatal ZAB/030/98-1/2015. számon iktatott törvényességi felhívásával egyetért, felkérve a jegyzőt a bizottsági működés során a vonatkozó jogszabályok maradéktalan érvényesülésének biztosítására. A határozat rendelkezik továbbá arról is, hogy a Bizottság a 18/2014. (IX. 24.) számú határozata alapján kiadmányozott egyedi közigazgatási hatósági határozatok hivatalbóli döntés-felülvizsgálati eljárás keretében, saját hatáskörben való felülvizsgálata során - a szociális igazgatásról és szociális ellátásokról szóló 1993. évi III. törvény 17. § (1) bekezdésére, valamint a közigazgatási hatósági eljárás és szolgáltatás általános szabályairól szóló 2004. évi CXL. törvény 114. § (3)-(4) bekezdéseire tekintettel - a határozatok visszavonásától és módosításától jogszabályi lehetőség hiányában eltekint.

A fentieken túl a Zala Megyei Kormányhivatal további intézkedési lehetőségével élve egyrészt a 2014. évi gazdálkodás állami számvevőszéki vizsgálatát is kezdeményezte, valamint a ZAB/030/62-1/2015. számú javaslattétellel fordult a képviselő-testülethez, hogy az alábbiak vonatkozásában hozzon döntést:

* A képviselő-testület a 9/2013. (III. 28.) önkormányzati rendelete kiegészítésével szabályozza, hogy az önkormányzati segély hivatalból történő megállapítása esetén mikor lehet eltekinteni a rendelet 10. § (1) és (2) bekezdésében meghatározott jövedelem vizsgálatától.
* A képviselő-testület egészítse ki a Szervezeti és Működési Szabályzatáról szóló 25/2014. (XI. 28.) önkormányzati rendeletét a személyes érintettségre vonatkozó bejelentési kötelezettség elmulasztásának jogkövetkezményeivel.
* A képviselő-testület kísérje figyelemmel, hogy a szociális bizottság a 18/2014. (IX. 24.) számú határozat alapján kiadott egyedi határozatok felülvizsgálatánál a Ket. 114. § (3) bekezdésében foglalt jóhiszeműen szerzett jog ne sérüljön.
* A jövőbeni hasonló esetek elkerülése érdekében vizsgálja meg a közös önkormányzati hivatalban a szociális ügyek előkészítésének folyamatát, valamint a szociális bizottság működését és hatásköreit.

A fenti javaslatok elfogadását kezdeményezem tekintettel arra, hogy a megfogalmazottak vonatkozásában a képviselő-testület egyrészt az egyes szociális ellátások és szolgáltatásokra vonatkozó helyi rendelet, valamint az önkormányzat szervezeti és működési szabályzatának módosításáról szóló rendelet-módosítás elfogadásával az 1., 2., és a szociális bizottság vonatkozásában a 3. javaslatot akceptálja, másrészt a szociális bizottság nevesített határozatával jogszabálynak megfelelő intézkedést foganatosított.

A javaslat által kért döntés-előkészítéséi folyamatot megvizsgálva az alábbi tényadatokból kell kiindulni.

Az Önkormányzati és Közigazgatási Osztály szociális ügyintézői készítik elő az önkormányzati segélyügyeket. Általános eljárási szabályként érvényesül, hogy az esetek legnagyobb részében a kérelmeket az ügyfelek személyesen hozzák be, melynek során a kollégák sok segítséget nyújtnak a nyomtatványok kitöltésében, illetve a szükséges hiányok pótlásában, iratok beszerzésében. Az irat átvétele után az ügyintéző megvizsgálja a hatáskört, valamint az illetékesség kérdéskörét és indokolt esetben intézkedik az áttételről. Gyakorlatban az iratanyag tartalmi ellenőrzése során kerülhet sor hiánypótlás alkalmazására, melynek ügyfél általi elmulasztása esetén szüntethető meg az eljárás. A kérelemre indult eljárásoknál a becsatolt igazolások és nyilatkozatok alapján az ügyintéző döntésre előkészíti a határozatot, melynek elfogadását követően történik meg annak kiadmányozása. Az egyes juttatások pénzügyi teljesítése érdekében folyamatos belső kapcsolattartás valósul meg a pénzügyi osztállyal is.

A 2014. évi ellátások rendszerében polgármesteri hatáskörbe tartozó azonnali elbírálási ügyekben **2014. évben mindösszesen 109.500 Ft** került kiosztásra **40 fő** részére.

Önkormányzati segély adható a hozzátartozó temetési költségeinek hozzájárulásához is. Az eljárás folyamata hasonló a többi önkormányzati segélyhez, csupán az ügyfélnek kérelméhez csatolni kell még a halotti anyakönyvi kivonatot és a temetési számlát is. A támogatás összege egyszeri **20.000 Ft**. Az elmúlt év folyamán **15 esetben** valósult meg temetéshez kapcsolódó segély kifizetése. Fellebbezés egy esetben történt, mely során a képviselő-testület az I. fokú határozatot helybenhagyta. **Köztemetéssel** kapcsolatban az elmúlt évben **4 eljárás** lefolytatására került sor. Ezeknél az ügyeknél –amennyiben van - az érintett hozzátartozó jegyzőkönyvben a jövedelmi helyzetéről nyilatkozik. A bizonyítási eljárás során megállapítható tények tükrében kerül sor a helyben szokásos legolcsóbb temetés elrendelésére. A temetés költsége hagyatéki terhet képez, melynek érvényesítéséről minden alkalommal intézkedés történik, azonban a tapasztalati adatok azt mutatják, hogy ezen hagyatéki teher megtérülése kevés esetben valósul meg. 2014-ben **4 köztemetés**re került sor, mindez **620.800 Ft**-os kiadás jelentett az önkormányzatnak.

Az azonnali elbírálást nem igénylő önkormányzati segély ügyekben a szociális bizottság jár el. A helyi rendelet előírásai alapján 60 napos ügyintézési határidőre figyelemmel kell ülést tartani. Az eljárás menete a döntés előkészítésétől változik meg. Az ügyintéző előkészíti a szociális bizottság soron következő ülésére az előterjesztést. Az ülésről jegyzőkönyv készül, a döntésről pedig határozat kivonat. A határozat kivonat alapján az ügyintéző elkészíti a határozatot, melyet szignál és a bizottság elnöke ír alá. A döntésről az értesítést az ügyfél tértivevényes levélben kapja kézhez.

A szociális bizottság 2014-ben 6 alkalommal ülésezett, összesen: **364 fő** részére **1.758.750 Ft** összegben történt segély kifizetése; továbbá **30 család** részére javasolta a bizottság tűzifa juttatását **585.000 Ft** összegben. Önkormányzati segélykérelemmel kapcsolatban bizottság által 19 esetben történt elutasítás, általában a jövedelemhatár túllépése, vagy a rendkívüli élethelyzet hiánya miatt. Fellebbezésre az elmúlt év folyamán ezekben az esetekben nem került sor.

A polgármester hatáskörébe tartozó közgyógyellátásra való jogosultság megállapításának folyamatában is érvényesülnek az általános eljárási szabályok azzal a kiegészítéssel, hogy kötelező szakhatósági állásfoglalás kerül megkérésre az egyéni gyógyszerkeret megállapítása érdekében a Zala Megyei Kormányhivatal Egészségbiztosítási Pénztári Szakigazgatási Szervtől. Ezekben az ügyekben már érvényesült a kettős hatáskör, hiszen az alanyi vagy normatív alapon közgyógyellátásra jogosultak vonatkozásában a Zalaszentgróti Járási Hivatal jogosult eljárni, addig ezen ellátásból kimaradt ügyfelek a helyi rendelet előírásainak történő megfelelés esetén juthatnak közgyógyellátáshoz. 2014-ben **55 eset**ben történt közgyógyellátás megállapítása, **1.409.644 Ft** került átutalásra a Zala Megyei Egészségbiztosítási Pénztár Szakigazgatási Szerve részére, és 5 alkalommal került sor elutasításra a jövedelem és a leigazolt alacsony gyógyszerköltség miatt. Fellebbezés ezekben az ügyekben sem történt.

A polgármester hatáskörébe tartozó ápolási díj megállapítása iránt indított ügyekben a kérelem benyújtása formanyomtatványon történik, melynek elengedhetetlen feltétele az orvosi igazolás az ápolandó személy tartósan beteg állapotáról. Lényeges körülmény ezekben az ügyekben, hogy külön környezettanulmány is készül a Zalaszentgróti Szociális és Gyermekjóléti Alapszolgáltatási Központ közreműködésével. 2014-ben **13 személy** részére történt ápolási díj folyósítása, melynek kapcsán **3.408.335 Ft** kifizetés terhelte az önkormányzatot. Két esetben került sor az ellátás megszüntetésére az ápolt személy halála miatt.

Jegyzői hatáskörbe tartozó aktív korúak ellátása és lakásfenntartási támogatás megállapítása iránti kérelmeket e célra rendszeresített formanyomtatványon lehet benyújtani. Az általános ügyintézési eljáráson túl az aktív korúak ellátásánál a munkaügyi központ által kiállított igazolás benyújtása szükséges, míg a lakásfenntartási támogatás vonatkozásában értelemszerűen a lakás fenntartásának költségeit kell igazolni. Lakásfenntartási támogatásban 2014. évben **153 család** részesült, a részükre kifizetett összeg 7.518.600 Ft volt, amely az önkormányzatnak **751.860 Ft** kiadást jelentett mert, 90%-át az államtól vissza lehetett igényelni. Elutasítás két esetben történt a kérelmező vagyoni helyzete miatt, melyek jogorvoslattal nem voltak érintettek.

Aktívkorúak ellátásában **368 fő** részesült, 45.148.470,-Ft került kifizetésre. Ebből az önkormányzat **5.715.964 Ft**-ot fizetett saját keretéből, mert a többit visszaigényelhette az államtól. A jogosultság megszüntetésre került 8 alkalommal, mivel az aktívkorúak ellátására való jogosultság feltételeinek felülvizsgálatára irányuló eljárást akadályozták, illetve a felülvizsgálat időpontját megelőző egy évben a 30 nap időtartamú foglalkoztatást nem teljesítették. Elutasításra két alkalommal került sor, mivel a családnak az egy fogyasztási egységre jutó havi jövedelme meghaladta a jogszabályban előírt jövedelemhatárt. Ezen érintett ügyekben nem került sor fellebbezés benyújtására.

Rendszeres gyermekvédelmi kedvezmény megállapítása az eljárás kérelemre indul, melyre 2014. évben **147 esetben** kerül sor és **203 gyermek részesült ingyenes étkezésben, 132 gyermek kapott ingyen tankönyvet** és **13 fő saját jogán** kérte az ellátást. **Erzsébet utalványban** mindösszesen **216 gyermek** részesült augusztus és november hónapokban **5.800 Ft** összegben, ez **2.581.000 Ft** kiadást jelentett az önkormányzatnak. Elutasításra nem került sor.

A szociális ellátások során 1.141 határozat meghozatala valósult meg. Minden hónap utolsó hetében a rendszeres segélyek zárásra kerülnek és a Winszoc program segítségével az ügyintézők előkészítik és a pénzügyi osztálynak átadják a kifizetési listát segélynemenként folyószámlás és házipénztári kifizetésre egyaránt. Rendszeres kifizetés történik minden hónap 5. napjáig foglalkoztatás helyettesítő támogatás, helyi rendelet alapján rendszeres szociális segélyben részesülők, 55 év felettieknek járó rendszeres szociális segélyek, egészségkárosodottaknak járó rendszeres szociális segély, ápolási díj, valamint lakásfenntartási támogatás esetében.

A Zala Megyei Kormányhivatal Szociális és Gyámhivatala 2014. április 9-én tartott ellenőrzést a szociális és gyermekvédelmi igazgatási tevékenység jogszerűségéről. Az ellenőrzés a 2012.01.01-2014-03-31-i időszakban elintézett aktív korúak ellátására, lakásfenntartási támogatásra, rendszeres gyermekvédelmi kedvezményre, óvodáztatási támogatásra, hátrányos, halmozottan hátrányos helyzet megállapítására, környezettanulmány készítésére terjedt ki. Az ellenőrzés magába foglalta a teljes ügyintézői folyamat áttekintését, melynek nyomán megállapították, hogy az ügyintézés megfelelő színvonalon történik, a lefolytatott eljárások jogszerűek voltak, következésképpen utóellenőrzés megtartásáról sem rendelkezetek.

Mindazonáltal fontos elvárás, hogy a jogszabályoknak megfelelő határozatok szülessenek, melynek megvalósulása érdekében kezdeményeztem a jegyzőnél a kormányhivatal által vizsgált ügyben eljáró ügyintéző figyelmének felhívását a szakszerű munkavégzésre, és a jogszabályoknak megfelelő eljárás maradéktalan biztosítására. Tekintettel arra, hogy az érintett ügyintéző a munkáját mindenkor legjobb tudása szerint, lelkiismeretesen végezte, azzal kapcsolatban semmiféle panasz vagy kifogás nem merült fel, vele szemben súlyosabb munkáltatói intézkedés alkalmazása iránt nem mutatkozott szükség.

Úgy ítélem meg, hogy az eddigi előkészítő és döntési mechanizmus összességében az előírásoknak megfelelő volt, azokkal kapcsolatosan hatósági-felügyeleti és jogorvoslati eszközök alkalmazásával jogsértés nem került megállapításra, tárgyi ügyben alkalmazott eltérő jogszabály értelmezés jövőbeni egységesítésére azonban törekedni kell.

Az előterjesztés mellékleteit képezi a Kormányhivatal hivatkozott intézkedéseit tartalmazó iratok.

A Pénzügyi és Ügyrendi Bizottság a 2015. február 9-i ülésén tárgyalja a napirendi pontot, a határozati javaslatot a bizottság elnöke szóban terjeszti elő.

Kérem a T. Képviselő-testületet, hogy vitassa meg az előterjesztést és fogadja el a következő határozati javaslatokat:

**Határozati javaslat:**

**1.**

Zalaszentgrót Város Önkormányzatának Képviselő-testülete a Zala Megyei Kormányhivatal ZAB/030/100-1/2015. számon iktatott felhívásával egyetért és felhívja a jegyzőt, hogy fokozottabban kísérje figyelemmel a helyi önkormányzati rendeletek jogszabályban foglaltak szerinti kihirdetését, gondoskodjon annak maradéktalan megvalósulásáról.

A képviselő-testület felkéri a polgármestert, hogy a határozatról a Zala Megyei Kormányhivatalt írásban tájékoztassa.

*Határidő:* folyamatos, illetve 2015. február 20.

*Felelős:* Dr. Simon Beáta jegyző

Baracskai József polgármester

**2.**

Zala Megyei Kormányhivatal ZAB/030/62-1/2015. számú javaslatával egyetért, tekintettel arra, hogy a képviselő-testület az egyes szociális ellátásokról és szolgáltatásokról szóló önkormányzati rendeletének és a Zalaszentgrót Város Önkormányzat Képviselő-testületének a Szervezeti és Működési Szabályzatáról szóló 25/2014. (XI. 28.) számú önkormányzati rendelet módosításának elfogadásával a szükséges intézkedéseket megtette, valamint a szociális bizottság az általa meghozott határozattal a jogszabálynak megfelelő intézkedést foganatosított.

A képviselő-testület a továbbá felhívja a jegyzőt, hogy tegyen meg minden szükséges intézkedést a jogszabályban foglaltak maradéktalan érvényesülése és az egységes jogalkalmazás biztosítása érdekében.

A képviselő-testület felkéri a polgármestert, hogy a határozatról a Zala Megyei Kormányhivatalt írásban tájékoztassa.

*Határidő:* folyamatos, illetve 2015. február 20.

*Felelős:* Dr. Simon Beáta jegyző

Baracskai József polgármester

**Zalaszentgrót**, 2015. február 03.

|  |  |
| --- | --- |
|  | **Baracskai József**  polgármester |

A határozati javaslat a törvényességi követelményeknek megfelel.

|  |  |
| --- | --- |
|  | **Dr. Simon Beáta**  jegyző |